14:35 / 18.10.2019 2556 pdf Ўқиш режими + -\n277. Зайд ибн Собит розияллоҳу анҳудан ривоят қилинади:\n278. Алий ибн Абу Толиб розияллоҳу анҳудан ривоят қилинади:\n«Расулуллоҳ соллаллоҳу алайҳи васаллам айтдилар: «Менга нисбатан ёлғон тўқиманглар. Ким менга нисбатан ёлғон тўқиса, албатта дўзахга киради».\n279. Самура ибн Жундаб розияллоҳу анҳудан ривоят қилинади:\n«Расулуллоҳ соллаллоҳу алайҳи васаллам айтдилар: «Ким номимдан ёлғонлиги кўриниб турган ҳадисни айтса, у ёлғончиларнинг биридир».\n280. Алий ибн Абу Толиб розияллоҳу анҳудан ривоят қилинади:\n«Одамларга биладиган нарсаларини гапиринглар. Ёки Аллоҳ ва Унинг Расулининг ёлғончига чиқарилишини истайсизларми?»\n11:40 / 18.10.2019 1095\n17:07 / 18.10.2019 1646\nСийрат дарслари (122-дарс). Арафа кунининг фазилати\n473. Убода ибн Сомит розияллоҳу анҳудан ривоят қилинади.Расулуллоҳ соллаллоҳу алайҳи васаллам одамларга Қадр кечаси ҳақида хабар бериш учун чиқдилар. Шунда давоми...\n1086 14:00 / 05.02.2021\n1902 14:01 / 21.08.2020\n3198 12:07 / 25.11.2018\nИбн Умар розияллоҳу анҳудан ривоят қилинади.Набий соллаллоҳу алайҳи васаллам.Намознинг аввалги вақти Аллоҳнинг розилигидир. Охирги вақти Аллоҳнинг афвидир,, давоми...\n2466 19:18 / 31.05.2020


Воронежда автобус портлашида бир киши қурбон бўлди - 13.08.2021, Sputnik Ўзбекистон\nДастлабки маълумотларга кўра, автобусда газ баллони портлаган, лекин ҳодиса террорчилик акти бўлиши мумкинлиги ҳам текширилмоқда. 13.08.2021, Sputnik Ўзбекистон\nТОШКЕНТ, 13 авг —Sputnik. Россиянинг Воронеж шаҳрида автобус портлаши оқибатида 18 киши жароҳатланди, оғир жароҳат олган бири киши шифохонада вафот этди, деб хабар қилмоқда Россия ССВ.Маълумот учун, ичида 35 нафар йўловчи бўлган ПАЗ русумли йўналишли автобус Воронеждаги "Галерея Чижова" номли савдо маркази олдида 12 август куни кечқурун портлаб кетган эди.Дастлабки маълумотларга кўра, автобусда газ баллони портлаган, лекин йўловчи ташиш компанияси унинг барча автобуслари дизел ёнилғисидан фойдаланишини маълум қилган.Ушбу муносабат билан Тергов Қўмитаси жиноят иши қўзғатиб, текширувлар ўтказмоқда. Бир вақтнинг ўзида ушбу ҳодиса эҳтимолий террорчилик акти бўлиши мумкинлиги ҳам текширилмоқда.\nтранспорт, бахтсиз ҳодиса\n11:30 13.08.2021 (янгиланди: 11:33 13.08.2021)\n© Правительство ВоронежаВзрыв автобуса в Воронеже\n© Правительство Воронежа\nДастлабки маълумотларга кўра, автобусда газ баллони портлаган, лекин ҳодиса террорчилик акти бўлиши мумкинлиги ҳам текширилмоқда.\nТОШКЕНТ, 13 авг —Sputnik. Россиянинг Воронеж шаҳрида автобус портлаши оқибатида 18 киши жароҳатланди, оғир жароҳат олган бири киши шифохонада вафот этди, деб хабар қилмоқда Россия ССВ.\n“Жароҳатланганлар Воронеж шифохоналарига жойлаштирилган, уларнинг аҳвои турлича: уч кишини шифокорлар оғир аҳволда деб баҳоламоқда, саккиз киши ўрта оғир аҳволда. Яна 7 кишига амбулатор ёрдам кўрсатилмоқда”, - дейилган хабарда.\nМаълумот учун, ичида 35 нафар йўловчи бўлган ПАЗ русумли йўналишли автобус Воронеждаги "Галерея Чижова" номли савдо маркази олдида 12 август куни кечқурун портлаб кетган эди.\nДастлабки маълумотларга кўра, автобусда газ баллони портлаган, лекин йўловчи ташиш компанияси унинг барча автобуслари дизел ёнилғисидан фойдаланишини маълум қилган.\nУшбу муносабат билан Тергов Қўмитаси жиноят иши қўзғатиб, текширувлар ўтказмоқда. Бир вақтнинг ўзида ушбу ҳодиса эҳтимолий террорчилик акти бўлиши мумкинлиги ҳам текширилмоқда.


Нур томон йўл-685\nThursday, 16 June 2016 13:08\nСуҳбатимиз ибтидосида “Қасас” муборак сураси 14-ояти каримасининг тиловатига қулоқ тутамиз.\nوَلَمَّا بَلَغَ أَشُدَّهُ وَاسْتَوَىٰ آتَيْنَاهُ حُكْمًا وَعِلْمًا ۚ وَكَذَٰلِكَ نَجْزِي الْمُحْسِنِينَ ﴿١٤﴾\nҚачонки у вояга етиб, мукаммал бўлганида, унга ҳикмат ва илмни бердик. Биз яхши амал қилгувчиларни шундай мукофотлармиз. (Биз «вояга етиб» деб таржима қилган «балаға ашудда» иборасини араблар жисмоний жиҳатдан вояга етиш, «мукаммал бўлганида» деб ўгирган «итаво» сўзини ақлий жиҳатдан камолга етиш, деб тушунадилар. Ҳазрати Ибн Аббос (р. а.): «Вояга етиш ўн саккиздан ўттиз ёшгача, мукаммал бўлиш ўттиздан қирққача», деган эканлар.) (14)\nБу ояти каримада Мусо алайҳиссалом ҳаётининг бошқа бир томонига ишора қилиниб, буюрилади: Мусо ӯсиб-улғайиб, йигитлик ёшига етганида Аллоҳ таъоло унинг ақл-тафаккурини ривожлантириб, унга ҳақиқатларни англаш ҳамда ҳақ ва ботилни ажрата олиши учун билим ва ҳикмат ато қилди. Қайд қилиш жоизким, йигитлик айёми ҳар бир инсон ҳаётининг куч-ғайратга тӯлган палласи ҳисобланади. Мусо алайҳиссаломнинг поклиги ва ӯзгаларга яхшиликни дариғ тутмаслиги сабабли йигитлик чоғидаёқ унга Илоҳий лутф насиб айлади. Бу ояти карима асосида эҳсон аҳли бӯлган кишилар Илоҳий лутфни ҳис қилишлари мумкин. Кейинчалик эса ҳазрат Мусога ваҳий ва нубувват келди ва унга пайғамбарлик мақоми ато этилди.\nЙигитлик айёми инсон ҳаётининг энг яхши давридир. Зеро, бу даврда киши ҳам жисмоний ва ҳам ақлий жиҳатдан ривожланиб, инсон камолотининг заминалари вужудга келади.\nӮзгаларга яхшилик қилиш ва яхши ишларга қӯл уриш Аллоҳнинг махсус лутфу карамини қӯлга киритишга замина ҳозирлайди.\nЭнди “Қасас” муборак сураси 15-ояти каримасининг тиловатига қулоқ тутамиз.\nوَدَخَلَ الْمَدِينَةَ عَلَىٰ حِينِ غَفْلَةٍ مِّنْ أَهْلِهَا فَوَجَدَ فِيهَا رَجُلَيْنِ يَقْتَتِلَانِ هَـٰذَا مِن شِيعَتِهِ وَهَـٰذَا مِنْ عَدُوِّهِ ۖ فَاسْتَغَاثَهُ الَّذِي مِن شِيعَتِهِ عَلَى الَّذِي مِنْ عَدُوِّهِ فَوَكَزَهُ مُوسَىٰ فَقَضَىٰ عَلَيْهِ ۖ قَالَ هَـٰذَا مِنْ عَمَلِ الشَّيْطَانِ ۖ إِنَّهُ عَدُوٌّ مُّضِلٌّ مُّبِينٌ ﴿١٥﴾\nБу ояти карима қуйидагича таржима қилинган :\nВа у шаҳарга унинг аҳолиси ғафлатдалик пайтда кирди. Унда уришаётган икки кишини кўрди. Буниси ўз гуруҳидан, униси эса, душманларидан эди. Бас, ўз гуруҳидан бўлган душман бўлганга қарши ундан ёрдам сўради. Шунда Мусо уни бир мушт уриб ўлдириб қўйди. У (Мусо): «Бу шайтоннинг ишидир. Албатта, у очиқ-ойдин душман ва йўлдан оздиргувчидир», деди. (Шаҳар аҳолиси ғафлатда бўладиган пайт, туш вақтидир. Иссиқ юртларда, жумладан, Мисрда ҳам туш пайти шаҳар ва қишлоқ аҳолиси кундузги уйқуда бўладилар. Мусо алайҳиссалом бири ўз қавми–Бани Исроилдан, иккинчиси душман–Фиръавн қавмидан бўлган икки кишининг уришаётганини кўрдилар. Бани исроиллик киши Мусо алайҳиссаломдан қибтийга қарши ёрдам сўрар эди. «Шунда Мусо уни бир мушт уриб ўлдириб қўйди». Мусо алайҳиссалом қибтийни умуман ўлдирмоқчи эмас эдилар. Унинг ўлиб қолганини кўриб қаттиқ афсусландилар.) (15)\nҲазрат Мусо йигитлик айёмигача Фиръавннинг қасрида ӯсиб-улғайиб, қаср аҳли мисоли тӯкин-сочинликда яшаб, жанговарликни ҳам ӯрганган эди. Бир куни қасрдан чиқиб, шаҳар айлангани чоғи ӯзаро жанжаллашиб, бир-бирини ӯлгунча дӯппослаётган икки кишига дуч келди. Улардан бири Бани Исроилллик, иккинчиси эса қибтийлардан эди. Бани Исроиллик киши Мусони таниб қолиб, ундан кӯмак сӯради. Уни мазлум деб билган Мусо битта мушт зарби билан қибтийни ерга қулатди. Қибтий жон берди. Муштининг зарбаси рақибининг ҳалокатига сабаб бӯлиши мумкинлигини умуман хаёлига келтирмаган Мусо ӯзи истамаган ҳолда қотилга айланди.\nҲазрат Мусо бу низонинг сабабини суриштириб, шундай хулосага келди: барча келишмовчиликларнинг асосчиси шайтондир. У одамлар орасини бузиб, уруш-жанжалга солади. Дарҳақиқат, шайтон инсонларнинг душманидир. У кишиларни гумроҳ қилиб, ӯзаро бир-бирларини ӯлдиришга чоғлайди.\nҲазрат Мусо Фиръавн қасрида ӯсиб-улғайганига қарамай, у золимларнинг эмас, балки мазлумларнинг ҳомийси эди. Фиръавннинг хотини Осия ҳам подшоҳ қасрида яшашига қарамай, ҳазрат Мусога иймон келтирди ва бу йӯлда жонини фидо қилди.\nАнбиёлар жӯмард, камбағалпарвар ва зулмга қарши кишилар бӯлиб, улар золимларга қарши курашга отланганлар.\nОдамлар орасига низо солиш шайтонинг ишидир. Шу сабабли жаҳл келганда ӯзимизни қӯлга олишимиз, шайтонга мағлуб бӯлмаслигимиз лозим.\nЭнди “Қасас” муборак сураси 16-17-ояти карималарининг тиловатига қулоқ тутамиз.\nقَالَ رَبِّ إِنِّي ظَلَمْتُ نَفْسِي فَاغْفِرْ لِي فَغَفَرَ لَهُ ۚ إِنَّهُ هُوَ الْغَفُورُ الرَّحِيمُ ﴿١٦﴾ قَالَ رَبِّ بِمَا أَنْعَمْتَ عَلَيَّ فَلَنْ أَكُونَ ظَهِيرًا لِّلْمُجْرِمِينَ ﴿١٧﴾ فَأَصْبَحَ فِي الْمَدِينَةِ خَائِفًا يَتَرَقَّبُ فَإِذَا الَّذِي اسْتَنصَرَهُ بِالْأَمْسِ يَسْتَصْرِخُهُ ۚ قَالَ لَهُ مُوسَىٰ إِنَّكَ لَغَوِيٌّ مُّبِينٌ ﴿١٨﴾\nУ: «Эй Роббим, албатта, мен ўзимга зулм қилдим. Бас, мени мағфират қил», деди. Шунда У зот уни мағфират қилди. Албатта, Унинг Ўзи мағфират қилгувчи, меҳрибондир. (16) У: «Эй Роббим, менга берган неъматнинг ҳаққи-ҳурмати ҳаргиз жиноятчиларга ёрдамчи бўлмасман», деди. (17\nҚибтийнинг ӯлдирилишидан сӯнг, табиийки, бошқа қибтийлар қотилни топиб, қасос ундирмоққа тушишади. Ҳазрат Мусо бу можарода гунаҳкор ҳисобланмайди. Аммо бу нохуш ҳодиса унинг кейинги ишларида муаммоларни келтириб чиқаради. Шу сабабли у Аллоҳ таъолодан агар ӯз вазифасини бажариш жараёнида камчиликка йӯл қӯйган бӯлса, уни кечиришини, ишларининг оқибатини хайрли этиб, унга Фиръавнийлар зулмидан нажот бахш этишини сӯраб илтижо қилди.\nАллоҳ таъоло пайғамбарнинг дуосини ижобат қилди, у қибтийлар қӯлига гирифтор бӯлмади. Шунда Мусо алайҳиссалом уни душман илкидан қутқарган бу Илоҳий лутф шукронасига умрининг охиригача гунаҳкорларнинг ёнини олмаслик ва зулм қилувчиларга ёрдам бермаслик учун Аллоҳ билан аҳд-паймон қилди. Шундан сӯнг у Фиръавн қасрига қайтмади ва қасрдагилар билан алоқасини узди.\nМуминларни золимлар чангалидан қутқариш пайти бу иш кейинчалик муаммоларга сабаб бӯлмаслиги учун эҳтиёт бӯлиш керак.\nХато иш қасддан қилинмаган бӯлсада, нохуш оқибатларни келтириб чиқариши мумкин.\nСаломатлик ва куч-қувватнинг шукронаси бу мазлумларга кӯмаклашиб, золим ва гунаҳкорларлар билан ҳамкорликдан парҳез қилишдир.\nMore in this category: « Нур томон йўл-684\tНур томон йўл-686 »


Венада Ўзбекистоннинг маданий-тарихий мероси ва сайёҳлик салоҳияти намойиш этилди\nВЕНА, 19 сентябрь. /«Дунё» АА/. Мамлакатимизнинг Австриядаги элчихонаси Ўзбекистоннинг туризм бренди элчиси Гертруда Тауҳаммер ва «Society» журнали нашриёти билан биргаликда "Буюк ипак йўли мероси" деб номланган тадбир ташкил қилди, деб хабар бермоқда «Дунё» АА мухбири.\nТадбир Марказий Осиё давлатларининг Шарқ билан Ғарб ўртасидаги савдо-иқтисодий ва маданий-гуманитар алоқаларни ривожлантиришдаги ўрнига бағишланди. Унда ҳукумат, илмий ва жамоат доиралари, халқаро ташкилотлар ва Австрияда аккредитациядан ўтган хорижий давлатлар дипломатик ваколатхоналари вакиллари иштирок этди.\nУчрашувда Буюк ипак йўлининг юраги бўлган, Осиё ва Европа давлатларини савдо-сотиқ, маданий ва маънавий қадриятлар алмашинуви орқали бирлаштирган Самарқанд, Бухоро, Хива ва Фарғона сингари Ўзбекистон шаҳарларининг тарихий аҳамиятига бағишланган тақдимотлар ўтказилди.\nТаъкидланганидек, Ўзбекистон шаҳарларининг Буюк ипак йўлининг ривожланиши ва равнақига қўшган беқиёс, улар қадим тамаддунларнинг ажойиб ютуқларидан бири. Улар Ўрта ер денгизидан Тинч океанигача бўлган турли мамлакат ва халқларни бир-бирига боғлаган масканлар.\nШунингдек, тадбирда маҳаллий рассомлар бадиий асарлари ва миниатюралари, сўзана маҳсулотлари, миллий таомлар кўргазмалари ташкил қилинди.\nЎзбек усталарининг қўл санъати намуналари, Марғилон адраси гўзаллиги ва қадимий технологиялардан фойдаланган ҳолда тўқилган атласлар, ўзбек ошхонаси тадбир иштирокчилари томонидан катта қизиқиш билан қарши олинди.\n– Тадбирда Ўзбекистон туризм брендининг Австриядаги элчиси сифатида қатнашиш мен учун катта шараф, – деди Гертруда Тауҳаммер. – Ўзбекистон элчихонаси Венада турли маданий тадбирларни ташкил қилиш ва ўтказишда фаол иштирок этиб, кенг жамоатчиликка кўп асрлик тарихни ва бой маданий, сайёҳлик меросини тақдим этиб келмоқда. Бунинг учун алоҳида миннатдорлик билдирамиз. Ўзбекистонда илк бор 2003 йилда бўлганман. Бугунги кунга қадар сақланиб қолган урф-одатлар, шунингдек, халқингиз табиатидаги меҳмондўстлик ҳар бир ташриф буюрувчини Ўзбекистонга қайта-қайта сафар қилишга илҳомлантиради.\nАвстриянинг Марказий Осиёдаги савдо миссияси собиқ раҳбари Рудолф Талер тадбир давомида Буюк ипак йўлининг ривожланиши ва гуллаб-яшнашида Ўзбекистон шаҳарларининг тарихий ўрни ва аҳамияти, дунё мамлакатлари, халқларини бирлаштиришга қўшган беқиёс ҳиссасига гувоҳ бўлганини таъкидлади.\n"Ўзбекистон туризм соҳасида катта салоҳиятга эга. Австрия компанияларининг Ўзбекистон билан ҳамкорликка бўлган қизиқиши тобора ортиб бораётгани бугунги кунда сизнинг ажойиб мамлакатингиз дунё ҳамжамияти диққат марказида эканига яна бир мисолдир”, деди у тадбир доирасида.\nТуркия билан гастрономик туризм соҳасида...\nЎзбекистон Гастрономик туризм ассоциацияси раҳбари Гулноза Одилова Туркияга ташрифи доирас...\nХавфсиз туризмни таъминлашда Таиланд таж...\nЎзбекистон Республикасининг Бангкокдаги Бош консуллиги ташаббуси билан жорий йилнинг 9-11 ...\nЯпониялик сайёҳлар Ўзбекистонга ошиқмоқд...\nРеспублика махсус комиссиясининг жорий йил 15 июндан бошлаб барқарор санитария-эпидемиолог...


Ўзбекистондаги энг йирик цемент заводларидан бири – «Оҳангаронцемент»нинг 84,19 фоиз акцияси Кипрда рўйхатга олинган Lamanka Interprises Limited компаниясига сотилди. Битим нархи – 557,68 млрд сўм.\nКипрнинг Lamanka Interprises Limited компанияси «Оҳангаронцемент» АЖнинг 84,19 фоиз улушини харид қилди. Битим нархи 557,68 млрд сўмни ташкил қилди.\nЎзбекистондаги энг йирик цемент заводларидан бири бўлган «Оҳангаронцемент»нинг сотилган пакетларига EUROCEMENT Holding AG эгалик қилар эди.\nАввалроқ, Тошкент фонд биржасида компания ўзига тегишли бўлган 4 141 108та оддий рўйхатдан ўтган акцияларини сотувга чиқарган бўлиб, унда ҳар бир акция учун минимал нарх – 103 593 000 сўмни ташкил этиши кўзда тутилган эди.\n«Оҳангаронцемент»нинг соф фойдаси 2019 йилда 179,8 миллиард сўмни, 2020 йилнинг дастлабки 9 ойида 187,1 миллиард сўмни ташкил қилган. Компания 2021 йилнинг биринчи чорагида 24,8 млрд сўм соф фойда кўрган.\nМаълумот учун, EUROCEMENT Holding AG «Оҳангаронцемент»га 2006 йилдан бери эгалик қилиб келди.\nЗавод 1961 йилда ишга туширилган бўлиб, дастлаб 1994 йилда хусусийлаштирилган ва акциядорлик жамиятига айлантирилган. Узоқ вақт давомида корхонанинг асосий эгаси Zeromax компанияси бўлган. 2006 йилда эса EUROCEMENT Holding AG 75,5 фоиз акцияларни сотиб олган ҳолда заводнинг асосий акциядорига айланган эди.\nЗаводнинг лойиҳавий қуввати йилига 2,18 миллион тонна цементни ташкил этади. Корхона таркибига Тошкент шаҳрининг Сергели туманида жойлашган қурилиш материаллари ва конструкциялар заводи ҳам киради.\n19та цемент заводига эгалик қилувчи EUROCEMENT Holding AG халқаро саноат холдингининг «Оҳангаронцемент»ни сотувга қўйганига компаниянинг қарзлари сабаб бўлган бўлиши мумкин. Ижтимоий тармоқларда компаниянинг ўзи ҳам Россиянинг Сбербанки томонидан сотувга қўйилгани ҳақидаги хабарлар тарқалган.\nКипрнинг Lamanka Interprises Limited компанияси 2018 йил 15 ноябрда рўйхатга олинган. Компаниянинг амалдаги директори Андреас Нианиас ҳисобланиб, EUROCEMENT Holding AG кенгашининг аъзоси ҳисобланади.


1. "Шўрпешоналар": Нефт мамлакатлари жаҳон кубогида UZBEK BOXING LEGENDS TEAMга қарши рингга чиқаётганлар хусусида\n2. "Шўрпешоналар-2": Мадримовнинг рақиби омон қолганига шукр қилди, Холдоровнинг рақиби эса рингга чиқмай қўяқолди\n3. Тошкентда бу сафар қозоқ боксчилардан устун келдик! Марказий Осиё "классикоси" энди Гамбургда давом этади\n4. "ЎЗБЕК ЙЎЛБАРСЛАРИ" "КУБАЛИК ҲАЙВОН ЎРГАТУВЧИЛАР"НИ "ҒАЖИБ ТАШЛАШДИ"!\n5. Боксчиларимизнинг Гамбургдаги дастлабки рақиблари маълум бўлди: "Ўтилмайдигани" йўқ!\n7. Санкт-Петербург Губернатори кубогида Исроил Мадримовдан жаҳон бокс юлдузларига мастер-класс!\n8. Дўсматов, Мелиқўзиев ва бошқа Ўзбек бокси юлдузлари Россияда рингга чиқади!\n9. 2017 йил сарҳисоби: Дунё бокси шоҳсупаси Ўзбек боксчиларидан ортмади\n10. India Open – Ўзбек боксининг яна бир зафарли одими: 5 олтин медаль!\n11. Осиё бокс конфедерацияси, India Open турнирининг энг яхши боксчисини аниқламоқда: Мадримов ва Файзов рўйхатда. Овоз беринг!\n12. Осиё ўйинларида 232 нафар спортчимиз медаллар учун курашади\n13. Овоз берамиз – Холдоров ва Мадримов Осиёда йилнинг энг яхши боксчиси бўлишга даъвогар!


“Партия патронажи” 6 та хонадонга борди ва 18 нафар фуқарони аъзо қилди | "Адолат" СДП\n“Партия патронажи” 6 та хонадонга борди ва 18 нафар фуқарони аъзо қилди\n“Партия патронажи” бугун ўз сафига аъзоларни қўшишда давом этмоқда. Тушаётган мурожаатлар асосида белгиланган манзилларга туман кенгашлари ўз вақтида етиб бормоқда. Фуқароларнинг хонадонларида бўлиб, улар билан мулоқот ўрнатишмоқда. Дастурий ғояларимизни батафсил тушунтиришга интилишмоқда.\nХусусан, партиянинг Сурхондарё вилояти Термиз туман Кенгаши вакиллари “Учқизил” МФЙ Ат-Термизий кўчасида яшовчи 6 та хонадонга чақирув асосида борди. Кенгаш раиси Убайдулло Тоғайназаров хонадонлар соҳиблари билан дастурий мақсад-вазифаларимиз хусусида суҳбатлашди. Шундан сўнг, мазкур хонадонларда истиқомат қилувчи 18 нафар фуқаро партиямиз сафига қабул қилинди.\nРобия Абдуллаева, “Учқизил” МФЙ фуқароси, пенсионер:\n-Мамлакатимизда олиб борилаётган ижтимоий соҳадаги ислоҳотларнинг одамлар ҳаётида бўлаётган ижобий таъсирини эътироф этиш зарур, деб биламан. Хусусан, улуғ ёшдаги фуқароларни қўллаб-қувватлаш, кексаларни эъзозлаш борасида Ўзбекистонда ислоҳотлар тубдан янгиланиб, биз кекса ёшдаги фуқароларга ҳам эътибор қаратилди. Ижтимоий соҳадаги янгиланишлар пенсия тизимидаги ўзгаришлар, қабул қилинган қонунлар, қарор ва фармонлар, дастурларда ўз аксини топмоқда.\nМен ўзим нафақадаман. Кўп йиллар давомида давлат муассасаларида фаолият юритдим. “Адолат” газетасида “Партия патронажи” ҳақида ўқиб қолдим. Партия вакилларини маҳалламизга чақиртирдик. Улар келиб, биз билан суҳбатлашишди. Мен ва маҳалладошларим аъзо бўлиш баробарида партия сайловолди дастури хусусида маълумотга ҳам эга бўлдик. Ташрифингиздан биз жуда миннатдормиз.\nБу жараёнда партиянинг Термиз шаҳар Кенгаши ҳам фаоллик кўрсатмоқда. Хусусан, “Партия патронажи” навбатдаги чақирув бўйича Ислом Каримов номидаги Тошкент давлат Техника университети Термиз филиалида бўлди. Учрашув чоғида мазкур ўқув даргоҳи ўқитувчи-педагоглари янги таҳрирдаги сайловолди дастур юзасидан ўзларининг илиқ фикрларини билдиришди. Унда кўзда тутилаётган мақсад ва режалар долзарблиги билан аҳамиятли эканлигини таъкидлашди.


Бош сахифа > Навоий вилоят Ҳудудий танлов комиссияси танлов эълон қилади!\nНавоий вилоят Ҳудудий танлов комиссияси танлов эълон қилади!\nБарча юридик ва жисмоний шахслар, шу жумладан, чет эл инвесторлари диққатига\nЎзбекистон Республикаси Хусусийлаштириш, монополиядан чиқариш ва рақобатни ривожлантириш давлат қўмитаси Навоий вилоят ҳудудий бошқармаси оммавий оферта савдосига таклиф этади.\n1. НКМК ДК Марказий кон бошқармаси балансидаги Зарафшон шаҳрида жойлашган “Кичик пиво заводи” бўйича:\nдавлат объектига 589 261 500 (беш юз саксон тўққиз миллион икки юз олтмиш бир минг беш юз) сўмдан кам бўлмаган миқдорда сотиб олиш баҳосини таклиф этиш.\nТалабгорларнинг таклифлари билдирилган конвертлар 2017 йил 29 март куни соат 15.00 да Навоий шаҳар, Жасорат кўчаси, 24 уй Навоий вилоят Рақобат бошқармаси мажлислар залида очилади.\nУшбу санада “Объект” сотилмай қолган тақдирда, такрорий оферта савдолари 2017 йилнинг 13 ва 28 апрел кунлари соат 15.00 да Навоий шаҳар, Жасорат кўчаси, 24 уй Навоий вилоят Рақобат бошқармаси мажлислар залида ўтказилади.\n2. Учқудуқ туманида жойлашган “Мармар ишлаб чиқариш биноси” (ММК биноси (инв№952067), ўтиш биноси (инв№0011043), ишлаб чиқариш корпуси биноси (инв№9512068):\n-умумий ер майдони -3,1 га, шундан бино ва иншоотлар умумий майдони-2896.0 кв.м;\nБошланғич нарх -1 541 144 785 (бир миллиард беш юз қирқ бир миллион бир юз қирқ тўрт минг етти юз саксон беш) сўм;\nБалансда сақловчи –НКМК давлат корхонаси Зарафшон қурилиш бошқармаси.\n3. Зарафшон шаҳрида жойлашган 2125 тн. сиғимли совутгич-омборхона бино ва иншоотлари (мин.№ 5661) биноси:\n-умумий ер майдони -7169,12 кв.м, шундан қурилиш ости майдони-4120,0 кв.м;\nБошланғич нарх -1 307 414 585 (бир миллиард уч юз етти миллион тўрт юз ўн тўрт минг беш юз саксон беш) сўм;\n100 000 000,0 (юз миллион) сўм қўшимча инвестиция киритиш ҳамда янги иш ўринларни ташкил этиш мажбуриятини олиш;\nБалансда сақловчи –НКМК давлат корхонаси.\n4. Зарафшон шаҳрида жойлашган 100 ўринли “Лагуна” кафеси биноси (инв.№ 10631):\n-умумий ер майдони -0,5 га, шундан қурилиш ости майдони-700,4 кв.м, айвон ости -115,4 кв.м;\nБошланғич нарх -372 292 465 (уч юз етмиш икки миллион икки юз тўқсон икки минг тўрт юз олтмиш беш) сўм;\nБалансда сақловчи –НКМК давлат корхонаси Марказий кон бошқармаси\nТалабгор давлат активи бошланғич нархининг 15 фоиздан кам бўлмаган миқдорда олдиндан Сотувчининг қуйидаги банк реквизитларига закалат пулини тўлаши лозим:\nТалабгорларнинг таклифлари билдирилган конвертлар 2017 йил 26 март куни соат 15.00 да Навоий шаҳар, Жасорат кўчаси, 24 уй Навоий вилоят Рақобат бошқармаси мажлислар залида очилади.\n-юридик шахслар учун - давлат рўйхатидан ўтказилганлиги тўғрисидаги гувоҳноманиг нусхаси, шунингдек ваколатли вакилнинг қатнашиши учун қонун ҳужжатларида белгиланган тартибда расмийлаштирилган, унинг шахсини тасдиқловчи ҳужжатнинг нусҳаси илова қилинган ишончнома;\n-жисмоний шахслар учун - паспортнинг нусҳаси, ваколатли вакил қатнашган тақдирда, шунингдек қонун хужжатларида белгиланган тартибда расмийлаштирилган, тўлиқ ваколатли вакилнинг шахсини тасдиқлайдиган ҳужжатнинг нусхаси илова қилинган ишончнома;\n-оммавий оферта тўғрисидаги билдиришномада кўрсатилган банк ҳисоб рақамига закалат тўланганлигини тасдиқлайдиган тўлов хужжатининг нусхаси;\n-оммавий оферта шартларига мувофиқ тузилган ва қуйидагиларни ўз ичига оладиган икки нусхадаги оғзи ёпиштирилган конвертларга солинган талабгор таклифлари.\n-сотиб олиш тўловларининг таклиф этаётган суммаси ва уларни тўлаш муддати:\nМурожаат учун манзил: Навоийшаҳри Жасорат (П.Очилов) кўчаси 24 уй.


“Шўрчи дон маҳсулотлари” АЖ акциядорлари диққатига!\n“Шўрчи дон маҳсулотлари” АЖ акциядорларининг навбатдаги умумий йиғилиши 2017 йил 26 апрель соат 10.00 да жамият мажлислар залида ўтказилади.\nЖамият акциядорларининг навбатдаги умумий йиғилишида кўриб чиқиш учун қуйидаги масалалар киритилган.\n1. Жамият акциядорларининг йиллик умумий йиғилиши регламентини тасдиқлаш;\n2. Умумий йиғилиш саноқ комиссияси аъзолари сони ва шахсий таркибини тасдиқлаш;\n3. Жамиятнинг 2016 йил молия-хўжалик фаолияти якунлари ва бизнес-режанинг бажарилиши юзасидан бошқарув раисининг йиллик ҳисоботини ва ижроия органи томонидан акциядорларнинг ўтган умумий йиғилиши билан ҳозирги йиғилиш орасида қабул қилинган қарорларини тасдиқлаш;\n4. Жамиятнинг 2017 йилга мўлжалланган бизнес-режаси ва харажатлар сметасини тасдиқлаш;\n5. Жамият кузатув кенгашининг 2016 йил фаолияти бўйича ҳисоботини ва кенгаш томонидан акциядорларнинг ўтган умумий йиғилиши билан ҳозирги йиғилиш орасида қабул қилинган қарорларини тасдиқлаш;\n6. Жамиятнинг 2016 йил молия-хўжалик фаолиятини текшириш юзасидан тафтиш комиссиясининг ва аудиторлик ташкилотининг хулосаларини тасдиқлаш;\n7. Жамиятнинг 2016 йил якуни бўйича йиллик ҳисоботини, бухгалтерия балансини, фойда ва зарарлари ҳисобварағини тасдиқлаш.\n8. Жамиятнинг 2016 йил якуни бўйича олинган соф фойдасини тақсимлаш, дивиденд миқдори, тўлов шакли ва тартиби тўғрисида;\n9. Жамият уставига ўзгартириш киритиш тўғрисида;\n10. Жамият кузатув кенгаши аъзоларини сайлаш;\n11. Жамият тафтиш комиссияси аъзоларини сайлаш;\n12. Жамият бошқарув раиси ва аъзолари билан тузилган шартномаларнинг амал қилиш муддатини бир йилга узайтириш;\n13. Ўзбекистон Республикаси Бош вазирининг 2017 йил 12 январдаги 02-11-23-хатининг ижросини таъминлаш мақсадида Шўрчи туманида қуриладиган 1000 тонналик музлатгич, Олтинсой туманида қуриладиган иссиқ нон цехини молиялаштириш;\n14. Жамият кузатув кенгашининг 2017 йил 10 январдаги мажлисининг 6-баённомаси билан жамиятнинг 1983 йилда ишга туширилган омухта ем цехини Туркия давлатининг “Erkan makina” компанияси томонидан етказиб бериладиган ускуналари ҳисобига модернизация қилиш бўйича тузиладиган йирик битимни маъқуллаш.\nМанзил: Сурхондарё вилояти, Шўрчи тумани, Олтин бошоқ даҳаси, 1-уй, жамият мажлислар зали.\nМаълумот учун телефон: (0376) 45-78-555.


Жаҳон Банки Ўзбекистон билан ҳамкорликнинг янги дастурини тасдиқлади - 15.06.2016, Sputnik Ўзбекистон\nЖаҳон Банки Ўзбекистонда сув таъминотини, санитария шароитларни, таълим ва соғлиқни сақлаш сифатини яхшилашда ҳамда транспорт қулайлиги шаҳар ривожланишини... 15.06.2016, Sputnik Ўзбекистон\n© BRENDAN SMIALOWSKI / AFPВашингтондаги Жаҳон Банки штаб-квартираси\nЖаҳон Банки Ўзбекистонда сув таъминотини, санитария шароитларни, таълим ва соғлиқни сақлаш сифатини яхшилашда ҳамда транспорт қулайлиги шаҳар ривожланишини таъминлашда ёрдам кўрсатади.\nТОШКЕНТ, 15 июн — Sputnik. Жаҳон Банки директорлар кенгаши 2016-2020 йилларда Ўзбекистон билан ҳамкорликнинг янги дастурини тасдиқлади, банк хабарига асосан.\nЯнги концепция асосий уч соҳани ривожлантиришга қаратилган: қишлоқ хўжалигининг рақобатбардошлигини ошириш, пахта етиштириш соҳасини янгилаш ва давлат хизматлари сифатини оширишга қаратилган.\nБиринчи йўналиш бўйича Жаҳон Банки тадбиркорлик учун шароитларни яхшилаб, хусусий секторга сармоя киритади. Қишлоқ хўжалигида меҳнат, ердан ва сувдан фойдаланиш самарадорлигини ошириш йўналишидаги лойиҳалар қўллаб-қувватланади.\nДавлат хизматлари сифатини ошириш йўналишида, аҳолини сув билан таъминлаш, санитария, таълим ва соғлиқни сақлаш, транспорт соҳаси ва шаҳар ривожланиш йўналишида фаолият олиб борилади.\nЖБ хабарига кўра, янги дастур Ўзбекистондаги иқтисодий шароит, қийинчилклар ва чекланишларни биргаликда таҳлил қилиш натижасида ишлаб чиқилган. Ундан ташқари дастур кўплаб давлат ташкилотлари, жамоат вакиллари билан бўлган суҳбат ва маслаҳатлар асосида яратилган.\nЯнги концепция Ўзбекистоннинг 2030 йилга келиб дунёдаги ўрта даромадли мамлакатларнинг юқори сегментидан ўрин олиш миллий ғоясини ҳам қўллаб-қувватлайди. Ушбу мақсадга иқтисодий рақобат, тадбиркорлик учун шароитларни яхшилаш, янги иш жойлари яратиш бўйича инфратизимни ривожлантириш асосида эришиш кўзда тутилган.\nЎзбекистон 1992 йилдан бери Жаҳон Банки тизими аъзоси.


Қосимов Миржалол Қўшоқович - Ўзбекистон Республикасида хизмат кўрсатган спортчи(1994), «Ўзбекистон ифтихори» (2002).\n1970 йилнинг 17 сентябрида Тошкент шаҳрида туғилган. Футбол бўйича ўсмирлар ўртасида жаҳон ва Европа чемпиони. XII Осиё ўйинлари ғолиби. Миржалол катта футболга йўлни маҳалла футболидан бошлаган. 1985-1986 йилларда Москвадаги олий футбол мактабида таҳсил кўрди.\nБолалигида тенгкурлари орасида ўз истеъдоди билан ажралиб турган Миржалолни "Чиғатой" футбол мактабига қабул қилишди. Бу ерда Миржалол хизмат кўрсатган спорт устози Юрий Господарчук таълимини олди. 14 ёшидан бошлаб собиқ иттифоқ ўсмирлар терма жамоаси таркибида ўйнади. 1985-1986 йилларда Москвадаги олий футбол мактабида таҳсил кўрди.\nМиржалол Қосимов 1986 йили ўсмирлар терма жамоаси таркибида Жаҳон чемпионатида иштирок этди ва олтин медални қўлга киритди. 1987 йили Европа чемпиони бўлди.\n1987-1991 йилларда у Тошкентнинг "Пахтакор" жамоаси шарафини ҳимоя қилди.\n1992 йили Владикавказнинг "Алания" жамоаси таркибида Россия чемпионатининг кумуш медалини қўлга киритди. 1993 йили "пахтакор"чилар сафида Узбекистан Кубоги соҳиби бўлди ва мамлакатнинг энг кучли футболчиси дея эътироф этилди.\nМиржалол Қосимов Япониянинг Хиросима шаҳрида бўлиб ўтган XII Осиё ўйинларида (1994 йил) Ўзбекистон терма жамоаси таркибида ўзига хос маҳорат билан бетакрор ўйин кўрсатиб, чемпионликка мушарраф бўлган. 1995 йили эса "Алания" футбол жамоаси таркибида Россия чемпионатида олтин, 1996 йили кумуш медалга сазовор бўлди.\nМиржалол Қосимов "Пахтакор" футбол жамоаси таркибида мамлакат чемпиони, Ўзбекистоннинг энг кучли тўпурари, энг яхши футболчиси (1998 йил), деган шарафга эришган.\nМиржалол Қосимов чет эл клублари таркибида ҳам Ўзбекистон футбол мактабининг ўзига хос жиҳатларини намойиш этиб, энг яхши футболчилар сафидан ўрин олиб келмокда.\n«Шуҳрат» медали(1994), «Фидокорона хизматлари учун» ордени(2004) билан мукофотланган.


Мафия сардори (Ўн олтинчи қисм) | euroasia.me | Яндекс Дзен\nОдам ҳаддан зиёд тўқ бўлса, кўп нарса унга оддий ҳолдай туйилади. Ҳатто осмонга қараб ётиб олганча, ҳеч қайсига ўхшамайдиган, ҳар доимгидан-да бошқачароқ кайфу сафо қилишни ўйлаб қоларкан. Шоҳруҳ кўтарилган иккинчи қаватдаги бир-биридан бақувват тўрт киши ана шу тоифага кирганларига анча бўлган эди. Майдан олинадиган сархушлик, ожизаларнинг нозли эркаланишлари уларнинг истагини бажаролмасди. Фақат билакларининг йўғон томирларига шприц орқали жўнатилган хаёлни бутунлай ўғирловчи суюқликкина ҳақиқий роҳат-фароғатни бера оларди. Бироқ айни чоғда, уларнинг биронтаси ҳам ҳушини йўқотмаган эди. Столнинг устига икки қоп пулни ағдаришган ва эринибгина санаш билан овора эдилар. Эшик қўнғироғи жиринглади. Тўртта девқомат йигит сергакланди. Шунда улардан бири қўл силтаб:\n— Марина келмоқчийди. Ярим соат олдин телефон қилувди. Дугонаси “ломка”да экан. Қарзга икки грамм сўради, — деди.\nУнинг гапини эшитганидан кейин қолган учтаси ўрнидан туриб кетди.\n— Қарзга?! — ўкириб юборди калласи хумдай келадиган, ҳамма ёғини жун босган, саватдай сочи жингалак, бурнининг бир тарафида тиртиғи бор барзанги. — Хўжайин қарзга умуман бермайсанлар деган. Ҳатто ҳидлатмайсан ҳам. Соққасини олиб келиб, кейин олаверсин.\n— Кетворган нарса у. Пули бўлмагани билан бадани шунақанги оқ, силлиқки, кўрсанг ўлиб қоласан, — деди қизни уйга таклиф қилган йигит кўкрагига игна билан чизилган аждар сурати устини қашлаб қўяркан.\n— Аёл десанг, қайт қилиб юбораман. Менга пул керак! Пул!..\n— Бўпти, ҳозир эшикни очаман. Ёқмаса ўзим чўнтагимдан тўлайман.\nУ ўрнидан турди. Шошилмасдан эшикнинг “кўз”идан ташқарига қаради. Ҳеч ким кўринмади.\n— Ким?! — сўради у аччиқланиб.\n— Мен, — дея кутилмаганда эркак овози келди эшикнинг ортидан.\nМашинага қараб бўлмасди. Ҳамма ойналари чил-чил синган, капоти ғижимланган, моторга олдинда жой қолмагани боис салон тарафга ичкарилаган, эшиклар илгакдан узилиб, асфальт йўлдан жой олишганди. Эндиликда пастда қолган томнинг текислигидан асар ҳам қолмаган эди.\nБир қарашда бу машинадагиларнинг ҳаммасига аза очиб қўявериш мумкин эди. Аммо Худонинг кароматини қарангки, қизи каби Содиқнинг фақатгина оёғи ва битта қўли синди. Муроднинг боши ёрилди. Юзини ойна кесиб кетди. Шаҳло эса қўрққанидан ҳушидан кетиб қолди. Машина тўнтарилганини кўришлари билан ёрдамга етиб келган одамлар айнан уни ўлганга чиқаришди ва биринчи тўхтаган машинага ётқизиб касалхонага жўнатиб юборишди. Қолган икки жабрланувчи инграр, нима бўлганига ҳали-ҳамон тушунишмасди.\nСодиқни машинадан суғуриб олишгач, у ҳушини йўқотди. Уни тасодиф туфайли шу ердан ўтиб қолган “Тез ёрдам” машинаси олиб кетди. Мурод “Тез ёрдам”га чиқишни хоҳламади. Шунча мажбурлашларига қарамай, “Кетмайман!” деб оёқ тираб туриб олган, тўнтарилиб ётган машина атрофида гарангсиб айланар, тинмай Шаҳлони қидирарди. У ҳам боши қаттиқ чайқалганидан энди ён-атрофидагиларни кўриб-кўрмай қолаётган эди. Худди маст одамдай чайқалиб юрарди. “Шаҳло! Шаҳло!” — деб бақирар, ёрдамга келганлар у кимни қидираётганини англашиб, қизни касалхонага олиб кетишганини айтишса-да, барибир у қидиришда давом этаверарди. Аввалига йигитни ўз ҳолига қўйганлар ундаги ўзгаришни сезишгач, дарров машина тўхтатишди.\nМурод касалхонада қилинган укол таъсирида қотиб ухлади. Бир марта бўлсин қимирламади. Икки соатлар ўтгач уйғонди: оппоқ хона, оппоқ халатли кишилар, оппоқ чойшаб. Ҳатто каравотлар ҳам оққа бўялган.\n— Мен бу ерда нима қилиб ётибман? — сўради у бош тарафидаги столнинг устига алламбало дориларни қўйиб, шприцга игна қадаётган ҳамширадан.\nҲамшира унга ўгирилди. Бир муддат тикилиб турди-да:\n— Уйғондингизми? — деди совуққонлик билан.\n— Нега бу ерда ётибман? Ким мени олиб келди? — дея ўрнидан туришга ҳаракат қилди Мурод.\n— Одамлар олиб келишди. Худога шукур қилинг, ҳеч жойингизга ҳеч нарса қилмабди. Бўлмаса унақанги аварияда одам тирик қолмаслиги керак.\n— Авария?! — деб Мурод бошини ёстиққа ташлаб шифтга термилди. Ўтган воқеаларни бирма-бир хаёлида тиклай бошлади. Бирдан Шаҳлони эслади. — Шаҳло! — деди у ўрнидан сапчиб туриб. — Шаҳлога нима қилди?! Қаерда у? Униям шу балнисага олиб келишдими?!\nҲамшира Муродни худди энди кўраётгандай унга бошдан-оёқ қараб чиқди.\n— Нега жимсиз?! — деди Мурод бўғилиб. — Ростини айтинг, нима, унга бирор нарса қилдими?!\n— Ўзингизни босинг, нимага бақирасиз?! Оёғи синган қизми? Униям бахти бор экан. Биргина оёғи синибди. Ҳа, сизлар билан бирга яна битта одам бор экан. Тавба, унга жинам урмабди. Лекин жинни-пинни бўлган бўлсанглар керак. Шундай мастликдаям одам рулга ўтирадими?..\n— Шаҳлони кўрсам майлими, у қайси палатада?!\n— Кимингиз бўлади? Мабодо хотинингиз эмасми?\n— Шундай десаям бўлади...\nБошқа сўзлашга унинг бардоши етмади. Назарида, унинг гапларини ҳамшира тушунмаётгандай эди. Ҳамширага фалокат тафсилотлари, қайсидир палатада ётган оёғи синган қиз билан уларнинг алоқаси ва ҳоказолар кўпроқ қизиқдай туйилди. Боши боғланган, юзининг тирналган жойида қон излари қолган Мурод эшик томонга йўналди.\n— Ўн еттинчи палатада, — деди унинг ортидан мийиғида кулиб қараб қолган ҳамшира.\nМурод юрмади. Учди гўё. Шаҳло ётган палатага отилиб кирди. Қиз ҳам бу пайтда ўзига келган, бутун фикри-хаёли йигити билан отасида эди. У қачон оёғини гипслашганини билмасди ҳам. Муродни боши боғлиқ ҳолда кўрди-ю, ўрнидан туриб кетаёзди.\nМурод кела солиб уни қучди.\n— Яхшимисан, ҳеч қаерингга...\n— Мен яхшиман, Мурод ака, бошингизга нима қилди?! — деди қиз унинг гапини бўлиб.\n— Хавотир олма, сенга айтгандим-ку, тегирмонга солишса ҳам бутун чиқаман, деб. Мана кўриб турибсан, бошим салгина тилинибди. Сен ўзинг...\n— Меники тилинмабдиям. Дадамлар яхшимикан?\n— Сўрадим, “яхши” дейишди. Оёғингни гипслашаётганларида оғримадими?\n— Йў-ў-қ, — дея жавоб қилди Шаҳло.\nМурод Шаҳлонинг ёнидан чиқиб, Содиқни бориб кўрди. Бўлғуси қайнотаси қайғуда эди. Мурод билан тузук-қуруқ гаплашмади ҳам. Йигитнинг сўровларига қовоғини уйиб жавоб қилди. Фақат Мурод кетар чоғида Шаҳлонинг аҳволини бир оғиз сўраб қўйди.\nБирмунча вақт ўтгач, милиция формасидаги беш киши бирин-кетин кириб келди. Сўроқ бошланди. “Қанақа эди?” “Нимага?” “Кўз қаёқда эди?” “Дарахт ўрнига одам бўлганида нима қилардинглар!” ва ҳоказо саволлар фалокатга учраганларнинг ҳар бирига бир неча мартадан берилди. Охири қиз билан йигитга жавоб беришиб, Содиқнинг палатасида икки соатдан мўлроқ қолиб кетишди.\nКечга яқин Муродга жавоб тегди. Шаҳлони эса, стресс ҳолатини ҳисобга олиб, шифохонада қолдирадиган бўлишди.\n— Буям кетади, — дея оёқ тиради йигит.\nВрач унга еб қўйгудек тикилди.\n— Ҳой бола, эсинг жойидами сенинг? Бунақанги стрессдан кейин оғир касалликларни юқтириб олиши ҳеч гапмас. Аслида сен ўзинг ҳам эртагача ётишинг керак эди, жой муаммо бўп турибди. Шунинг учун қўйиб юбораяпман. Яна бошқа сабабиям бор. Бошқа бировнинг дори-дармонини ишлатиб юбордик, шунинг учун аптекага югуриб бориб келасан.\nМурод чўнтакларини ковлаштирди. Ҳеч вақо йўқ. Бор эди. Ўн беш мингча. У: “Бирон жойга ишлатдимми?” — деб ўйлаб кўрди. Эслаёлмади. Шундай эса-да, ташқарига чиқди.\nФотима опа ўғлининг аҳволидан даҳшатга тушди. Агар Мурод йиқилиб тушганини, бошини йўл ёқасидаги темир панжарага уриб олганини тезроқ айтмаганида, ўзидан кетиб қолиши ҳеч гап эмасди. Ўғлининг гапига кўпам ишонмади. Бинтни ечиб, жароҳатни кўзи билан кўрди. Барибир кўнгли таскин топмади. Чунки бир пайтнинг ўзида ҳам юзи, ҳам боши жароҳатлангани дилига ғулғула солган эди. Мурод пул сўраганидан кейин эса шубҳаси яна ошди.\n— Пулни қизғанмайман, болам, лекин менга ростини айт, нима бўлди? Нега бунақа қилиб юрибсан?! — сўради онаизор.\n— Айтдим-ку, йиқилганимни, нимага ишонмайсиз, қачон сизга ёлғон гапирганман? Пул бўлса, дўхтирга керак. Кўп қонамасин деб, “Тез ёрдам”га кирувдим. Бинтлари кам қолган экан, чақирувга чиқиб қолишса, керак бўларкан. Хўп денг, ойи.\nФотима опа ўғлига пул берди, сўнг айвон деразасидан Муроднинг ортидан қараб қолди. Бу пайтда омад қуши учиб келиб Муроднинг елкасига қўнган, ўзини сеҳрли ҳис этибгина англаш мумкин бўлган куйини чалган эди. Йигитнинг кайфияти бирдан кўтарилиб кетди. Гарчи боши боғлиқ ҳолда кетаётганига бошқалар ғалати назар ташлаётган эса-да, унинг юзида ним табассум пайдо бўлди.\nАвтобекатга етиши билан ёнига оппоқ “Кемри” тўхтади. Ҳатто Муродни туртиб юборай деди. Йигитнинг юраги шув этди. Жаҳл билан ҳайдовчига қараган эди, тиржайиб турган синфдоши Ваҳобни кўрди.\n— Одаммассан! Илгаридан қилиғинг совуқ эди, шундайлигингча қопсан, — деди Мурод.\nВаҳоб эшикни қарс этиб ёпди-да, қучоғини очиб келди. Муроднинг белидан қучиб даст кўтарди ва ҳавода икки марта айлантириб қайтариб ерга қўйди.\n— Хизрни йўқласанг бўларкан, оғайни, ҳозир сени излаб келаётувдим. Оёғимнинг остидан чиқиб турибсан! — деди ҳиринглаб Ваҳоб.\n— Ҳали сенинг оёғинг остида қолибмизми?! — дея жиддийлашди Мурод.\n— Нималар деяпсан? Ўтир мошинага, — деб уни қўлтиғидан етаклади Ваҳоб.\nУ асли бой оиладан эди. Отасининг бензин қуядиган шахобчаси бор эди. Муроднинг билгани шу. Мактабни битириши билан Ваҳоб ҳам ўзини тадбиркорликка урганини эшитувди. Лекин илгаридан синфдоши бировга иши тушмаса ҳеч қачон шунчаки қидирмаслигини, ялтоқланмаслигини биларди. Ҳозир ҳам: “Менда қанақа иши бор экан?” — деган ўй яшин тезлигида ўтди хаёлидан.\n— Оғайни, — деди машинасини жойидан енгил қўзғатган Ваҳоб Мурод тарафга бир назар ташлаб қўяркан, — қаерга кетаётгандинг?\n— Ўзим айланиб чиқувдим, — жавоб қилди Мурод.\n— Бошга нима қилди? Бировни сузиб юбормадингми?\nМурод бир муддат нима деб жавоб қилишни билмай ўйланиб қолди.\n— Каллангга бирон нима билан туширишганга ўхшайди, нафасинг чиқмай қолди.\n— Шкаф ағанади.\n— Қойил, шкаф ағанасаям бемалол юрганингни қара. Майли, ўзи омадли йигитсан... Мен сенга айтсам, битта иш чиқиб қолди.\n— Билардим шунақа дейишингни. Бўлмаса, хаёлингга ҳам келтирмасдинг.\n— Жа, унчаликмас. Болалардан биронтасини кўриб қолсам, албатта, сени сўрайман. Майли, хафа бўлма, оғайни. Кўриб турибсан, қанақанги замонда яшаяпмиз. Вақт йўқ. Иш бошдан ошиб ётибди. Ҳатто икки йилдан бери дам ҳам ололмайман. Хуллас, оғайни, бир кўришганимизда пластмасса заводида танишим бор дегандинг. Шунча уриниб кўрсам ҳам, барибир, канал тополмаяпман. Стол-стул керак, минг комплект. Шаҳар ташқарисидаги қишлоқдан тўйхона очувдим. Пластмасса стол қишлоққа бўлаверади. Ўз нархида гаплашиб бер. Хизматингни ерда қолдирмайман.\nМурод ўйлаб ўтирмай, рози бўлди. Пул керак бўлиб турганидан кейин, албатта, кўнади-да. Бошқа иложи қанча?! Қолаверса, ундан нима кетди? Ўктамнинг ёнига киради (етти йил бурун Ўктамнинг оиласи уларнинг ён қўшниси эди. Пуллари кўпайиб қолганидан кейин ҳовли олиб кўчиб кетишди. Ўктам Муроддан уч ёш катта эди. Шундай эса-да, улар худди тенгқур ўртоқдай яқин эдилар. Мурод ўтган йили унинг никоҳ тўйига ҳам борганди). Ишини битириб берса берди, йўқса, шунчаки салом-алик қилиб, чиқиб кетаверади.\n— Аввал дўхтирхонага кириб чиқайин, зарур ишим бор. Қариндошларимиздан биттаси тушиб қолибди, — деди Мурод улар анча йўл босишганларидан кейин.\n— Бемалол, дўстим, қаерга десанг обориб қўяман, мабодо тўрт-беш сўм керак бўлсаям тортинмай айтавер, — деди Ваҳоб йўлдан кўзини узмай.\nМурод унга ўқрайиб қараб қўйди.\nУ дўхтирга пулни берганидан кейин Шаҳлони бориб кўрди. Кўп ўтирмади. Унинг жамолига бир муддат тикилди. Ҳазил-ҳузул гаплар билан қизни озгина кулдирди. Баҳонада ўзи ҳам Шаҳлонинг гўзал табассумидан баҳраманд бўлди. Сўнг тезда қайтиб келажагини айтиб синфдошининг ёнига шошди.\nВаҳоб уни пластмасса заводининг ёнигача олиб борди. Билмаган экан, Ўктам аллақачон ўринбосарлик лавозимига кўтарилиб кетибди. У Муродни кўриши билан ўрнидан туриб қучоғини очганча кутиб олди. Муроднинг бошидаги бинтни кўриб ҳайрон бўлди. Бошқалардай сабабини суриштирди. Ҳаммага айтавериб ёд бўлиб кетган сўзларни Мурод шеърдай, маромига келтириб гапириб берди. Табиийки, Ўктам котиба қизга ширинлик келтиришни буюрганди. Улар ширин дастурхон атрофида бироз суҳбатлашишгач, Мурод секин мақсадга кўчди.\n— Шу холосми? — дея жилмайди Ўктам. — Дарров ҳал қиламиз. Лекин шунча стол-стул сенга нимага керак? Ёки шунча қисқа вақт ичида бойиб кетдингми?\n— Қанақа бойиш?! Аввал қандай бўлсам, ҳозир ҳам ўзгарганим йўқ. Ўртоғим шаҳар ташқарисида тўйхона қураётган экан. Шунга керак бўпти, — деди Мурод бироз ноқулай аҳволга тушиб.\n— Ким у ўртоғинг?\n— Синфдошим Ваҳоб.\n— Ҳа-а, Ваҳобми? Тўйхона дегин. Аввал ҳам бир марта опкетувди. Отаси билан келган экан. “Одамлардан қарз олдик. Шунинг пулига стол-стул олиб, кейин ижарага бериб беш-тўрт сўм чой пули қилсак. Аста-секин қарзимизни узволардик. Кунимиз ўтиши қийин бўп қолди”, девди. Отаси анча бечора одамга ўхшайди. Уст-боши эски, ҳатто кўйлагининг ёқаси озгина йиртилибдиям. Директорга ўзим кириб, максимал скидка қилдириб берувдим. Энди ўйланиб қолдим. Ёки яна бориб бировдан қарз олибдими?\nМурод унинг гапини эшитгач, ўрнидан туриб кетди. Ҳайратдан кўзлари пирпиради.\n— Барот ака-я?! Тагида охирги модел “Мерс”, ўғлида “Кемри”... пулни қаерга қўйишни билишмайди-ку улар.\nЎктам жилмайди. Сўнг бир қўлининг кафтига иккинчи қўлининг муштини урди.\n— Шунақа-да. Биз ўзимизни пишиқ деб юрсак, одамлар аллақачон ўн баравар пишиқ бўп кетган. Майли, аввал бечорасифат бўлиб ишини битириб кетган экан. Энди биз ҳам озгина иш қилиб қолайлик. Ҳар қалай, бизнес билан шуғулланиш айб эмас. Мен аввалгидай бўлмасаям, сал бундайроқ арзонлаштириб бераман. Сен бўлсанг, устига ўзингнинг нархингни қўйиб айтасан. Баҳонада беш-олти сўмлик бўп қоласан.\n— Унинг ўзи қуруқ қўймайман, деган.\nЎктам кулди. Сўнг ўрнидан туриб, айланиб келди-да, Муроднинг елкасига қўлини қўйди.\n— Юз фоиз гарантия бериб айтаман. Унақанги одамлар бировга сариқ чақаям бермайди. Аввалги стол-стулни яхшигина пулга сотган. Фойдасиям ёмон бўлмаган. Яна шундай фойда кўрмоқчи. У бизнес қилади-ю, бошқалар қараб ўтирадими? Хуллас, гап шу. Уқдингми, ана энди бориб айт. Бозордаги нарх эллик беш мингдан юқори. Бизники йигирма беш фоиз арзон. Устига беш фоиз қўшсанг ҳам, минг комплектда тузуккина фойда бўлади.\n— Бўпти, — деб Мурод ўрнидан турди ва Ўктам билан хайрлашиб ташқарига чиқди.\nВаҳоб бировнинг кўнглини олишга жуда уста эди. У аллақачон муздеккина Россия пивоси билан газак ҳам келтириб қўйганди. Мурод машинага келиб ўтириши билан: “Иш битдими-йўқми?” — деб сўрамади. Пиво тутқазди қўлига. “Афсус, ўзим рулдаман. Бўлмаса, жон-жон деб ичардим”, деди. Муроднинг кўпам ишқибозлиги йўқ эди. Лекин ҳозир олди. Қулқуллатиб ичди. Сўнг лабини артиб, Ваҳобга юзланди.\n— Иш битдими? — сўради Ваҳоб.\nМурод шошилмасдан яна бир қултум пиво ичди. Кейин Ўктам нима деб ўргатган бўлса, ҳаммасини шеърдай қилиб айтиб берди.\n— Ошна, — деди дарров ранги ўзгарган Ваҳоб, — озгина қимматми дейман?\n— Ўктам нима деган бўлса, шуни айтдим. Сенинг менга бир тийининг ҳам керакмас. Ишонмасанг, бориб ўзинг гаплаш, — деб унинг кўзига тикилди Мурод.\n— Ишонаман, ишонаман. Агар менга ўхшаган таргаш бўлганингда ишонмасдим... Қани, битта ҳисоблаб кўрайлик-чи, — деб Ваҳоб қўлига калькулятор олди-да, узоқ муддат рақам терди. Нималарнидир олиб ташлади. Нималарнидир қўшди. Бошини сарак-сарак қилди. Сўнг пешонасидаги терни артиб ўртоғига юзланди.\n— Ҳеч бўлмаса, яна беш юз тушиб бермасмикан? — деди.\n— Мен бизнес деган нарсани умуман тушунмайман. Кейин битта жойга икки марта кирмайман ҳам. Қолганини ўзинг ҳал қилавер.\n— Аввалгидай чўрткесар, ўжарсан-да, оғайни. Бўпти, иложимиз қанча? Ҳар қалай, бозордан анча арзон экан-ку. Эртага пулини опкеламан. Сенинг уйингга телефон қиламан. Ёрдамлашиб юборасан. Соққангниям ўшанда оласан. Бўптими? Ҳозир мен битта жойга ўтиб келай, срочний чақириб қолишди.\nУнинг нима демоқчилигини дарров тушунган Мурод эшикни очиб пастга тушаркан, қўлидаги пивони кўрсатиб:\n— Менда қолаверсинми? — деди.\nВаҳоб унга хунук қараш қилди. Шу билан озгина ижирғанганини ҳам билдириб қўйди. Қўли билан: “Ичавер”, ишорасини қилди-да, машинага газ берди.\nЭртасига тушгача Мурод уйидан жилмай Ваҳобнинг қўнғироғини кутди. Лекин телефон жим эди. Тўғрироғи, бир-икки марта жиринглади. Бошқалар экан. Унинг ҳафсаласи пир бўлди. “Бир марта имконият туғилувди, шуниям эплолмадим”, деб энди касалхонага — Шаҳлонинг ёнига кетмоқчи бўлиб турганида телефон безовталаниб қолди. Ўзгача қувонч билан Мурод гўшакни кўтарди-ю, қулоғига оборар-обормас:\n— Алло, — деди шошиб.\nАммо кутилган овоз келмади гўшакдан.\n— Оғайни, синфдошинг пул опкеб беришини кутиб ўтирибсанми? Маладес. Ўтиравер, минг йил кутганингдаям у сени чақирмайди. Чунки кечанинг ўзида бизга ҳамма пулни ўзи келтириб берди. Стол-стулниям машинага ортиб олиб кетди, — дея кулги аралаш гапирди Ўктам.\n— Йўғ-э, — деди Мурод алланечук бўлиб.\n— Лекин мен сени эсимдан чиқарганим йўқ. Анҳор бўйидаги кафега кел. Ўтирамиз чақчақлашиб.\nМурод бўшашибгина гўшакни қўйди. Кайфияти тушиб айвонга борди. Тапчанга ўтириб кўзини юмди. “Нега мен бунчалик омадсизман? Ниманики мўлжалласам, дарров тескарисига айланиб кетади. Бир мартагина тузукроқ пул ишлаб олмоқчийдим. Шуям насиб этмади-я. Ойимдан олган пулимни қандай қилиб қайтараман? Жонга тегиб кетди ҳаммаси. Ҳозир Ўктамнинг ёнига бораман-да, у билан тўйиб ичаман”, дея ўйлади ва дарров ўрнидан туриб ташқарига йўналди.\nЎктам аллақачон ўзи айтган қаҳвахонага бориб, егуликка буюртма бериб ҳам бўлган экан. У ҳар доимгидай ўрнидан туриб, қучоқ очиб Муродни кутиб олди. Сўнг ўтиришга таклиф қилди.\n— Бир бутилкадан муздай пиво ичамиз, — деди.\n— Яхшиси, муздай ароқ ичайлик. Сиқилиб кетдим, — деб унга термилди Мурод.\n— Сиқилишга бало борми? Ҳаммаси зўр бўлади. Лекин майли, сазанг ўлмасин, кўп бўлмасаям юзта-юзта қиламиз.\nАроқ ичилиб, ортидан тўрт сихдан кабоб ейилганидан кейин Ўктам қўлини чўнтагига тиқиб қоғозга ўралган бир нарсани олди-да, Муроднинг олдига қўйди.\n— Нима бу? — сўради йигит ҳайрон бўлиб.\n— Сенинг улушинг.\n— Беш мингам чиқмайдими дейман. Бунча пулни гадойлар ҳам тушгача топиб қўйишади. Керакмас, мана, ҳақ бераяпсан-ку, шунинг ўзи етади, — деди Мурод норози бўлиб.\n— Сен аввал бунинг ичини очиб кўр. Ёқмаса, кейин қайтариб берарсан.\nМурод қоғозга ўралган пулни қўлига олди. Атрофини айлантириб кўрди. Сўнг секин қоғознинг бир четини йиртиб кўрди-да, ҳайратдан кўзлари олайиб кетди. Чунки қўлида бир даста доллар турганди.\n— Икки минг кўкида.\nЭркак кишининг товушини эшитган барзанги бирдан белига қистирилган тўппончани қўлига олди:\n— Кимсан? — сўради қайтадан.\n— Милицияданман, — жавоб қилди Шоҳруҳ. Унинг-да қўлида тўппонча бор эди.\n— Милиция?! — деди ҳайрон бўлган барзанги ва нарироқда шошилмасдан пулларни тахлаётганларга қаради.\n— Падар лаънатининг келган пайтини қара. Соққаларнинг устига дастурхон ёпиб қўямиз, — деди улардан бири ва эринибгина ўрнидан тураркан, — роса чекким келиб турганди, — деб қўшиб қўйди.\nЭшик ёнидаги барзанги тўппончасини қайтиб жойига қўйди ва шериклари ишларини битиришларини кутиб турди. Фақат шундан кейингина шарақ-шаруқ қилиб эшикни очди. Айнан шуни кутиб турган Шоҳруҳ уни кўриши билан тўппончасининг дастаси билан барзангининг қошлари оралиғига зарб билан туширди. Барзанги “мент”лардан қўрқмасди ва айни пайтда улар бирдан бунақанги ҳаракат қилади, деб ўйламасди ҳам. Шу боис вужудини бўш қўйганди. Оқибатда, бирдан орқасига гурсиллаб ағанади.\nҚолган барзангиларнинг эса ёнида қуроллари йўқ эди. Бунақа бўлишини улар ҳам кутишмаганди. Шу боисдан, қисқа муддатга анграйишди ва натижада вақтни бой беришди. Уйга бостириб кирган Шоҳруҳ уларга тўппончасини ўқталди-да:\n— Биронтанг қимирласанг, илма-тешик қилиб ташлайман! — деб бақирди.\nБарзангилардан бири ҳиринглаб:\n— Брат, бошлиғингдан балога қолгинг келдими, бизнинг кимлигимизни билмайсанми? — деди ва ёнидаги шеригининг елкасига қўл қўйди. У “мент”лар бунақанги жойларга ёлғиз келмаслигини яхши биларди. Бунинг бир ўзи пайдо бўлибдими, демак, ўзининг иши бор. Барзангининг тахминича (дарвоқе, унинг исми Омар эди), ғўдайган бу “лайча”га пул ёки наша керак.\n— Агар яна озгина қимирласанг, ўзингдан ўпкала! — деди Шоҳруҳ жаҳл билан.\n— Бўпти, келишдик. Биз эркакмиз. Қанча пул керак сенга? Хоҳлаганингча беришимиз мумкин. Олгин-да, қорангни ўчир, — деди Омар қўлини ҳавода силкиб ва шундагина бостириб кирган йигитнинг қуроли стволига овоз пасайтиргич ўрнатилганига эътибор берди. “Ментлар бунақа қилишмайди”, деган ўй яшин тезлигида хаёлидан ўтди. Ўтди-ю, аммо босқинчининг кимлигини суриштиришга улгурмади. Чунки Шоҳруҳ тепкини босганди. Сонида бирдан пайдо бўлган оғриқ Омарни ўкиртириб юборди. У гурсиллаб полга йиқилганча уввос торта бошлади.\nҚолган икки барзангининг кўзлари олайиб кетди. Зеро, ҳалигача биронта одам уларга бунақанги муомала қилмаганди. Ҳамма қўрқарди. Ҳатто милициядагилар ҳам. Чунки улар аллақачон хўжайинлари томонидан қўлга олинганди. Нима десалар барига кўнишарди.\n— Қўлларингни бошларинг орқасига қўйиб ётинглар. Бўлмаса, сенларниям отиб ташлайман! — деб бақирди Шоҳруҳ қолганларига.\nНоилож қолган барзангилар дарров унинг айтганини бажаришди.\nЭшик очиқ қолган эди. Унинг ёнида бошқа бир барзанги пешонасига теккан зарбадан кейин ҳушини йўқотиб ётарди. Шоҳруҳ эшикни ёпмаса, қўшнилардан биронтаси ўтиб қолар, ичкаридаги воқеани кўрмаса-да, бақир-чақирни эшитар ва “мент”ларга хабар берарди.\nШуларни ўйлаган йигит бошларини қучоқлаганча юзларини полга босиб ётганлардан ва айни чоғда оғриқ азобидан инграётган Омардан кўзини узмаган ҳолда бир-бир орқасига қадам ташлаганча эшикка яқинлаша бошлади. Худди ўша маҳал Омарнинг ёнига ажал етиб келди.\nУ босқинчини кетаётган хаёл қилиб (гарчи у азобдан қийналаётган эса-да, Шоҳруҳнинг нима қилаётганини кўриб турарди. Айни чоғда биринчи имконият бўлиши билан ўч олиб қолишни ҳам ўйларди), бирдан қўшни хонада турган қуролига интилди ва бошининг ҳам тешилишига сабабчи бўлди. Аммо шу пайт унинг ниятини бошқа бир барзанги амалга ошириш учун икки марта қўшни хона томонга умбалоқ ошди.\nШоҳруҳ унинг ортидан югураркан, эҳтиётсизлик қилиб, ерда чўзилиб ётган бошқа барзангининг ёнидан ўтаётиб оёғи чалиниб кетди. Ёшлигида курашларга қатнашган ва кўп марталаб курашчиларнинг елкаларини ерга теккизган Исроил (тўртинчи барзангига ота-онаси катта умидлар билан шундай исм қўйганди. Аммо бу исмнинг умри бор-йўғи йигирма беш йил бўлди. Кейин ўрнини Қашқир деган лақабга бўшатиб берди) Шоҳруҳнинг оёғидан ушлаб қолганди.\nШундай эса-да, Шоҳруҳ йиқилаётиб қуролни олишга ва жуда яқин қолган барзангининг белини мўлжалга олишга улгурди. Кейин тўппонча қўлидан отилиб кетди.\nБуни кўриб товонигача қувониб кетган Исроил ўзини душманининг устига отди. Шоҳруҳ шундай бўлишини олдиндан билганди. Шу боис ўзини четга олишга улгурди. Исроил гурсиллаб пол устига тушди. Бироқ у-да чаққон эди. Бир қўли билан Шоҳруҳнинг елкасидан ушлаб қолди, шу заҳоти иккинчи қўли унинг ёқасига ёпишди. Олишув бошланиб кетди.\nАввалига Шоҳруҳ уни устидан ағдарган бўлса, кейин яна остига тушиб қолди. Исроилнинг башарасига мушт туширишга уриниб кўрди. Аммо эплаёлмади. Курашчи чап берди. Чунки ҳозир унинг қоидаси бўйича уришиш кетаётганди. Мабодо, иккаласи ҳам тик оёқда бир-биридан озгина узоқликда бўлганида эди, шубҳасиз, Шоҳруҳ рақибини қонига белаб ташларди. Бироқ чайир Исроил бунга йўл қўймас, остига босиб олган йигитни қаттиқроқ бўғишга ҳаракат қиларди.\nАйни шу дамда эшик ёнида чўзилиб ётган барзанги кўзини очди. Боши қаттиқ оғриётганидан икки қўллаб сиқди, кейин ўрнидан туриб ўтирди ва бақир-чақир қилиб олишаётганларга кўзи тушди. Аввалига нима бўлаётганини англаёлмади. Чунки унга ўзиникилар бир-бири билан уришишаётгандай туйилди. Кейин бирдан ёдига эшикдан кириб келган “мент” тушди ва ёнидан қуролини олиб тураётганида тағин бир нарса “қарс” этиб, унинг кўз олди қоронғилашиб кетди. Ва ҳамма нарса туман ортида қолиб, ён томонига гурсиллаб йиқилди.\nШоҳруҳнинг жуда узоқ қолиб кетганидан уни кутиб турганлар хавотир олишаётганди. Бек бир неча марта машинадан тушиб яна қайтиб чиқди. Тўғрироғи, Бахтиёр қайтарди. “Шошмайлик, ёрдам берамиз деб, режасини бузиб қўймайлик. Ҳар қалай, у атайин жонини хавфга қўймас”, деди.\n— Ўзингиз ўйлаб кўринг, камида ўн киши йиғилган бўлса, биргина Шоҳруҳнинг қўлидан нима келарди? Бунинг устига, фақат казо-казолари тўпланишади. Бундай ўтираверсак, аниқ уни бир бало қилиб қўйишади, — дея Бек сиқилганидан кўйлагининг иккита тугмасини ечди.\nБахтиёр индамади. Шоҳруҳ кириб кетган йўлакка термилганча ўтираверди.\nОхири Бек чидолмади. Машинадан сакраб тушди-да, югурганча кетди. Унинг ортидан қолганлар ҳам эргашишди. Биринчи қаватга чиқишлари билан тепада бўлаётган тўполон эшитилди. Қадамлари тезлашди. Бек ярим очиқ турган эшикдан қўлида тўппонча ушлаганча ичкарилаётган барзангини кўрди ва орқа миясига қўлидаги қурол билан уриб уни ағдарди. Бу пайтда Исроил Шоҳруҳнинг қўлидан учиб кетган тўппонча ёнига бориб қолган ва уни олишга улгурганди.\nИсроил тўппончани ишлатишнинг иложини тополмади. Чунки худди шу маҳал унинг қўлига Шоҳруҳ ёпишганди. У қуролни тортиб олишга уринди, лекин уддасидан чиқолмади. Шоҳруҳнинг қўли шунчалик чайир эдики, бармоқларини очишнинг иложи йўқ эди. Қайта-қайта чиранишлари фойда бермади. Алам қилганидан йигитнинг бошига бўш қўли билан урди. Шундаям Шоҳруҳ унинг қўлини қўйиб юбормади. Исроилга жуда алам қилиб кетди. Кўзига ҳеч нарса кўринмай, душманининг бўйнидан тишламоқчи бўлганида оёқлари орасидан шунақанги тепки едики, кўзи чиқиб кетай деди. Бутун танаси бўшашиб, қуролни қўйиб юборди. Агар кейинги тепкилар, муштлар борлигини билганида жони чиқса ҳам тўппончани ташламаган бўларди. Шоҳруҳ уни шунақанги муштлардики, бечора Исроил нафас олишга ҳам улгурмасди. У қулади. Қулаганда ҳам бурнию иккита тиши синиб, башараси қора қонга ботиб қулади. Агар Бек Шоҳруҳнинг белидан қучоқлаб ушлаб қолмаганида, ғазаб отига минган йигит душманини ўлгунича тепкиларди.\nБелидан қучоқлаган киши Бек эканлиги Шоҳруҳнинг хаёлига ҳам келмаганди. Шу боис тирсаги билан унга қарамаган кўйи биқинига туширди.\n— Нима қилаяпсан?! — деди Бек букчайганча инқиллаб. Шоҳруҳ бир неча сония унга қараб турди.\n— Сенлар нима қилиб юрибсанлар? Айтувдим-ку, кутинглар деб, — деди.\nУ Бекнинг кейинги гапларини эшитмади. Исроилга юзланди. Тепмоқчи бўлди. Лекин ниятидан қайтди.\n— Бу гўрсўхталарни битта жойга тўпланглар, кейин хоналарнинг ҳаммасини бирма-бир текшириб чиқинглар, — деди у нафасини ростлаб олишга улгурган Бекка қараб.\nУнинг буйруғидан кейин шериклари дарров ишга киришиб кетишди. Ҳамма ёқни ағдар-тўнтар қилиб чиқиш кўп вақтни олмади. Ярим соат ичида кийимлар, ҳар хил қоғозлар ва ҳатто пулларни полга сочиб ташлашди. Ўлжа ёмон бўлмади. Ўн килоча героин билан анчагина валютани қўлга киритишди. Ҳамманинг оғзи қулоғида эди. Шошишарди. Тезроқ бу ердан қораларини ўчиришга ҳаракат қилишарди. Биргина Шоҳруҳ бемалол, ҳар тарафга синчков назар ташларди. Унинг назарида бу ерда бошқа нарсалар ҳам бордай эди. Қандайдир ички бир сезги уни кетишга йўл қўймади. Ҳамроҳлари кетиш учун эшик ёнига борганда ҳам у хоналарга бирма-бир кириб чиқди. Ва кутилмаганда ётоқхонадаги деворга ёпиштирилган йўлбарс сурати эътиборини тортди. Суратнинг қоғози жуда қалин эди. Бориб уни бармоғи билан чертди. Шунда билдики, унинг орқасида қандайдир бўшлиқ бор. Шоша-пиша қоғозни йиртиб ташлаган эди, орқасидан фанер эшик чиқди. Унинг ҳеч қанақанги қулфи йўқ эди. Лекин кўринишидан эшикнинг ўзгинаси. Эшик борми, демак, унинг ортида нимадир яширинган. Шоҳруҳ иккита фанер бирлашган жойдаги кичик ёриққа қўлини тиқиб ўтирмади. Мушти билан урганди, фанер синиб кетди. Шунда унинг кўзи қатор териб қўйилган автоматларга тушди. Биттасини секин олди. Айлантириб кўрди.\n— Бек! — деди ортига ўгирилиб.\nШоҳруҳнинг овозини эшитиши билан Бек у турган хонага югуриб кирди.\n— Қара, нима топдим? — дея Шоҳруҳ қўлидаги автоматни кўрсатди. Бекнинг кўзи олайиб кетди.\n— Ўҳ-ҳў, — деб бошини сарак-сарак қилди, — роса жойига тушган эканмиз-ку!\n— Болаларга айт, тез ҳаммасини йиғиштириб олишсин-да, бирон нимага ўраб мошинага ортишсин. Домдагиларнинг ҳаммасига реклама қилиб юборманглар тағин.\nЙигитлар дарров ишга киришишди. Кўнгли хотиржам тортган Шоҳруҳ эшик томон кетаётганида стол устида турган компьютерга кўзи тушди. Бир хаёл уни синдириб ташламоқчи бўлди-ю, аммо дарров ниятидан қайтди. Дарров процессорни мониторидан ажратиб ўзи кўтариб олди.\n— Мен сени танидим, — деди Шоҳруҳ хонани тарк этаётганда деворга елкасини тираб оёғини узатиб ётган Исроил. Шоҳруҳ унга ўгирилиб қаради. Барзанги бечоранинг кўзлари деярли кўринмас, лабидан ҳали-ҳануз қон оқмоқда эди, — бозорда икки-уч марта кўрганман. Арининг уясига тегиндинг. Энди бутун уруғ-аймоғингни қуритиб юборамиз.


Сиёсий сатира: Нофизийдан нома(75) | TURONZAMIN-Jahongir Muhammadning nashri\nКи бу одат ерса-ул дунё ҳайвонот боғидур.\n“Вазирлар Маҳкамасининг 01.04.2012 йилдаги 94-сонли қарорига биноан ёқилғи қуйиш станцияларида текшириш ўтказилади.”\nНима бўлди, наҳотки Аъзам Каримов амакиси билан келишмай қолди? Ахир ЁҚШнинг ҳамма пули шу боёқишнинг ҳисобига тушадику? Ёки Шовкат окам котта окаларининг тагига сув қуйишни бошладиларми? Сувини Роғундан ташиб келиб солаётирларми дейман?\nЗўрники зўр ёрадур,\nЎртада халқ оворадур.\n“Ўтган икки йил давомида Тожикистоннинг Ваҳдат, Рудакий, Қабодиён, Шаҳритуз каби туманларидаги ўрта таълим мактабларининг ўзбек синфлари, қолаверса бутун бошли ўзбек мактаблари тожиклаштирилди.”\nНима кутган эдингиз? Поездларини тўхтатиб, газ бермай қўйиб тожик мактабларини ўзбекчалаштиришни кутганмидингиз? Афандининг белидан белганга ўхшайсиз. Ўзингиз ўтирган шохни ариллатиб кесиб ётибсиз. Не демишлар:\nШоҳим, чегара чиз, ватан қургил, даврон сургил,\nБечора халқ бечорадир, ўлса-ўлар, юзинг бургил.\n“Бу йилги қишнинг совуқ келгани ва газ таъминотидаги узилишлар сабаб Наманган ҳайвонот боғидаги ҳайвонлар, аквариумдаги балиқлар, кобра илони ва шер аёздан нобуд бўлди.”\nАвропа томонларда ҳайвонларнинг ўрни одамларнинг калласидан теппада деб эшитгандим, ўзимизда ҳам ҳайвонларнинг жойи котталарнинг “салла”сидан тепага чиқиб қолибди. Қишда шунча одам музлаб ўлди, бир марта биров ёзмади. Ишқилиб Оқсаройдаги балиқлар, кобра илони ва шербаччалар ўлмасин, кунимизга мардум йиғлайди, матбуот мотам тутади. Не демишлар:\nЭркаги ўлмаган ким бор, модаси ўлмаган ким бор?\nҚадри ҳайвондан ҳам тушиб, “дода”си ўлмаган ким бор?\n“UZ доменларининг сони 14 мингтага етди.”\nДомана қолгур доменларнинг сони 14 мингтага етганмуш? 90-йиллардаги “Пахта иши” бугун “Интернет иши”га айланганга ўхшайди. Ислом ота Госпланда ишлаганларида “Пахта иши”га бошчилик қилган эканлар. Ўрганган кўнгил ўртанса қўймайди, энди қўшиб ёзиш “нет”га кўчди, Ислом отанинг ўзи ҳам йўқликка, ҳалиги нетга кўчса бўлардиёв энди? Лекин не демишлар:\nГапни айтдим безбетга,\nҚачон кетгунг деб “нет”га?\n“Ўзбек телеканалининг билдиришича¸ Ҳаж зиёратига бормоқчи бўлганлар 4-5 минг доллар пора берар экан. Бу гуноҳи азим эмасми?”.\nҲажга нимага борилади? Гуноҳларни ювиб келиш учун. Совет даврида жазоланувчи коммунист бўлмаса уни аввал партияга янгитдан аъзо қилиб, кейин ўчирган эканлар. Ҳозир гуноҳсизларни нима қилиш керак? Пора бердириб, гуноҳ қилдирилади, кейин ювиб келишга юборилади. Қайтиб келгандан кейин эса ювиб келганини ювишади… Баҳона керакку ювишга… Не демишлар:\nЮва-ювда ҳеч олдирмаймиз.\nМурдашўга иш қолдирмаймиз.\n« “Индепендент” рўзномаси: Америка… Америка… »


ДЕМОКРАТИК САЙЛОВЛАР - Ўзбекистон овози газетаси\nмамлакат тараққиёти ва халқ фаровонлигини таъминлашнинг муҳим омили\nМаълумки, ҳуқуқий демократик давлат ва кучли фуқаролик жамиятини халқнинг хоҳиш-иродаси тўлиқ намоён бўладиган эркин сайловларсиз тасаввур этиб бўлмайди. Мамлакатимизда фуқароларнинг сайлаш ва сайланиш, ўз хоҳиш-иродасини эркин ифодалаши, манфаатларини рўёбга чиқариш ва ҳимоя қилиш ҳуқуқлари Конституция ва қонунлар билан кафолатланган.\nЎзбекистон Халқ демократик партияси Марказий Кенгаши ҳамда партиянинг Олий Мажлис Қонунчилик палатасидаги фракцияси ҳамкорликда ўтказган давра суҳбатида шу ҳақда атрофлича фикр юритилди. «Демократик сайловлар мамлакат тараққиёти ва халқ фаровонлигини таъминлашнинг муҳим омили» мавзусига бағишланган мазкур тадбирда ЎзХДП Марказий Кенгаши масъул ходимлари, Олий Мажлис Қонунчилик палатаси депутатлари, Тошкент шаҳар ва Тошкент вилоят партия кенгашлари фаоллари, тарғиботчилар гуруҳи аъзолари, йирик бошланғич ташкилотлар етакчилари, «Фаол аёллар» ва «Истиқбол» ёшлар қанотлари вакиллари иштирок этди.\nТаъкидландики, жамиятимизнинг турли соҳаларида амалга оширилаётган ислоҳотлар миллий давлатчилигимизни янада мустаҳкамлаш, ҳаётимизни демократик қадриятлар билан бойитишга хизмат қилмоқда. Мамлакатимизда сиёсий партияларнинг фаоллигини ошириш, давлат ва жамият бошқарувида иштирокини кучайтириш масалаларига алоҳида эътибор қаратиб келинмоқда. Сиёсий партияларнинг Олий Мажлис Қонунчилик палатаси, шунингдек, халқ депутатлари вилоят, туман ва шаҳар Кенгашларига сайловларда фаол иштирок этишдан манфаатдорлигини янада оширмоқда.\nДастлаб ЎзХДП Марказий Кенгаши раиси ўринбосари Шарбат Абдуллаева партиянинг янги Сайловолди дастури ва унинг асосий йўналишлари ҳақида маълумот берди.\n— Партиямиз манзилли ижтимоий қўллаб-қувватлашга эҳтиёжманд аҳоли манфаатларини ҳимоя қилишни мақсад қилган. Кейинги йилларда ҳам янги иш ўринлари ташкил этиш ва меҳнатга лаёқатли кишиларнинг бандлик даражасини ошириш, аҳолини ижтимоий қўллаб-қувватлаш механизмларини янада такомиллаштириш партиямиз фаолиятининг асосий йўналишларидан бўлиб қолади.\nПартиямизнинг янги Сайловолди дастурида бюджет маблағлари самарали ишлатилиши, аҳолига малакали ва сифатли тиббий хизмат кўрсатиш устидан тизимли депутатлик ҳамда жамоатчилик назоратини ўрнатиш, таълим олиш ва касб-ҳунар ўрганишнинг барча учун тенг, адолатли ва ижтимоий жиҳатдан мақбул тизимини янада такомиллаштириш бўйича ҳам қатор вазифалар белгиланмоқда.\nОлий Мажлис Қонунчилик палатаси депутати, ЎзХДП фракцияси аъзоси Комила Каромова сайловларнинг муваффақиятли ўтишида партия ташкилотлари ва фаолларининг ўрни ҳақида сўз юритди.\n— Мустақиллик йилларида мамлакатимизда давлат ҳокимияти ва бошқарувини демократлаштириш, мамлакатни модернизация қилиш борасида чуқур ислоҳотлар амалга оширилди. Сайлов ҳуқуқи эркинлигини таъминлаш ва сайлов қонунчилигини ривожлантиришга қаратилган тизимли ишлар бу ислоҳотларнинг муҳим қисмидир, албатта.\nХусусан, депутатликка номзодларнинг ишончли вакиллари сони 5 нафардан 10 нафарга кўпайди. Сайлов тўғрисидаги қонун ҳужжатларига сиёсий партиянинг «ваколатли вакили» деган янги институт киритилиб, уларга имзо варақаларининг тўғри тўлдирилишини текшириш, сайлов участкаларида овозларни санаб чиқишда иштирок этиш ҳуқуқи берилди.\nСайловолди ташвиқотининг шакл ва усуллари такомиллашиб бораётгани депутатликка номзодлар ва сиёсий партияларга тенг шароитлар яратилганини кўрсатади. Биз булардан тўлақонли фойдаланишимиз керак.\nОлий Мажлис Қонунчилик палатаси депутати, ЎзХДП фракцияси аъзоси Ҳафиза Каримова сайловлар юқори савияда ўтишининг муҳим омиллари хусусида гапириб ўтди.\n— Ҳар бир номзод, ваколатли вакил, кузатувчиларнинг сайлов жараёнидаги саъй-ҳаракатлари конституциявий тамойиллар ва қонунчилик талабларига мувофиқ амалга оширилади.\nСайловолди ташвиқоти даврида сиёсий реклама, жамоатчилик билан алоқаларнинг замонавий технологияларидан самарали фойдаланиш, жонли мулоқотлар орқали сайловга оид қонун ҳужжатларига киритилган ўзгартиш ва қўшимчалар ҳақида аҳолига кенг тушунча бериш керак бўлади. Шунингдек, партия фаолияти, мақсад-вазифалари, электорат манфаатига жавоб берадиган амалий ишлари тўғрисида кенг жамоатчиликка маълумот берсак, жойларда учраётган муайян камчиликларни ҳал этишда партия қандай ғояларни илгари сураётганини ёрқин мисоллар орқали тушунтирсак, аҳолининг партиямизга ишончини янада мустаҳкамлашга эришамиз.\nЎзХДП Марказий Кенгаши бўлими мудири Алишер Равшанов партиянинг Сайловолди дастурида белгиланган вазифалар ижроси самарали бўлгани, аммо олдинда жуда масъулиятли жараён турганини таъкидлади.\n— Бугун юртимизда фаолият кўрсатаётган сиёсий партиялар ўз дастурий мақсад ва вазифаларини амалга ошириш ҳамда бу орқали жамиятдаги нуфузини мустаҳкамлашга ҳаракат қилмоқда. Бу борада, атрофига 400 мингга яқин аъзони бирлаштирган ЎзХДП ўз дастурий ғояларини амалга оширишда катта тажриба ва кучга эга. Ўтган йиллардаги ишлар таҳлили ҳам буни тасдиқламоқда.\nЭлекторат манфаатларини ҳимоя қилиш мақсадида партия ташкилотлари ҳамда халқ депутатлари маҳаллий Кенгашларидаги гуруҳлари янги иш ўринлари яратиш, касб-ҳунар коллежлари битирувчиларини мутахассисликлари бўйича ишга жойлаштириш, хотин-қизларнинг давлат ва жамият бошқарувидаги ўрни ҳамда ролини ошириш, соғлиқни сақлаш тизимини яхшилашга доир кўплаб ҳаётий ташаббусларни илгари сурмоқда. Яқинда бўладиган сайловда бу ишларимизга холис баҳо берилади, албатта.\nТадбирда, шунингдек, сиёсий партиялар ҳамда улар ўртасидаги рақобатни ривожлантириш учун зарур ташкилий-ҳуқуқий шароит яратилгани, берилган имкониятлардан унумли фойдаланган ҳолда, сайловларда муваффақиятли иштирок этиш лозимлиги таъкидланди. Бу борада зарур тавсиялар ишлаб чиқилди.


Редисканинг фойдали жиҳатлари\nРИА Новостининг En Son Haber нашрига таяниб хабар беришича, олимлар мунтазам редиска истеъмол қилиш саратон касаллиги билан курашишда, юрак ва жигар фаолиятини яхшилашда ижобий таъсирларини тасдиқлаган.\nОдатда редискадан салат ва бошқа таомлар учун масаллиқ сифатида фойдаланилади. Бироқ, сабзавотнинг ўзини истеъмол қилиш ва кунлик райионга киритишнинг асосли сабаблари бор.\nТўйимли моддалар кўп\nРедисканинг ранги қандай бўлмасин, барчаси фойдали. У антиоксидантларга бой.\nРедиска- С витамининг кони. Озиқ моддаларнинг уйғунлиги оксидланиш натижасида ҳужайралар ҳалок бўлишидан ва умуман ҳужайра шикастланишига қарши курашишга ёрдам беради, иммунитет тизимини мустаҳкамлайди ва инфекциялардан ҳимоя қилади.\nСаратонга қарши курашишга ёрдам беради\nБундан ташқари, редиска организмни етарли миқдорда В витаминлари, калий, калций, темир, магний билан таъминлайди. Табиий элементларни ўз ичига олади. Яллиғланишни камайтиради, ҳужайраларни саратонга олиб келадиган моддалардан ҳимоя қилади ва зарарли касаллик ҳужайраларининг ўсишини камайтиради.\nТадқиқотларга кўра, сабзавотдаги табиий бирикмалар сут бези, простата, йўғон ичак, жигар ва ўпка саратони ривожланишининг олдини олади.\nҚизил редис юрак-қон томир касалликларининг олдини олиш, юрак соғлиғини сақлаш учун самарали восита. Унинг озуқавий моддалари қон босимини ва юрак хасталиклари хавфини камайтиришга ёрдам беради. Сабзавот таркибида қон айланишини яхшилайдиган табиий нитратлар мавжуд.\nҚандли диабетдан ҳимоя қилади\nОлимлар редиснинг глюкоза даражасига ижобий таъсир кўрсатишини аниқлади. Шунингдек, у глюкозанинг мушак тўқималари томонидан сўрилишини кучайтириб, ичакларда сўрилишини камайтиради. Буларнинг барчаси қонда шакарни пасайтиради.\nУшбу суперсабзавотни мунтазам истеъмол қилиш адипонектин ишлаб чиқаришни рағбатлантиради. Редис таркибида Q10 коэнзими ҳам мавжуд. У ҳам диабет ривожланишининг олдини олишга ёрдам беради.\nЖигар ва буйраклар фаолиятини яхшилайди\nРедис жигарни токсинлардан тозалашга ёрдам беради, тикланишига ҳисса қўшади. Бунга индол-3-карбинол ва 4-метилтио-3-бутенилизотиёсиянат ёрдам беради. Тушунарсиз номлар, бироқ жуда фойдали бирикмалар. Бундан ташқари, улар буйракларга токсинларни организмдан чиқаришга ёрдам беради.\nКиритилди: 09:25 13.05.2022. Ўқилди: 1820 марта. Фикрлар сони: 0 та.


Каттақўрғонда халқ билан очиқ мулоқот\nМаълумки, қадимий ва навқирон Самарқандга таъриф берилганда унга ер юзининг сайқали дея бежизга айтилмайди. Мазкур табаррук маскан юзлаб маърифатли зотларнинг бешигини тебратганлиги барчамизга яхши маълум.\nАйниқса,Тошкент-Самарқанд тезюрар поезди орқали Жиззахнинг Ғаллаорол туманидан ўтиб, Самарқанд ҳудудига кириб боришингиз билан беихтиёр руҳиятингиз кўтарилиб, ўтмиш ва келажакка саёҳат қилгандек бўласиз. Бунинг ўзига хос сабаблари бор албатта.\nМуаззам заминга келишингиз биланоқ сизга Амир Темур, Мирзо Улуғбекдек дунё аҳлини ўзига маҳлиё айлаган боболаримизнинг руҳи пешвоз чиққандек бўлади. Шу сабаб барчамиз Самарқандга келсак, бу замин тупроғиға авайлаб қадам ташлашимиз лозим.\nСамарқанд вилоятида қадим боболарига муносиб авлод шакилланмоқда. Уларнинг орасида, илму-маърифат, спорт ва тадбиркорлик билан шуғулланиб юртимиз тараққиётига ҳисса қўшаётган фидоий замондошларимиз кўпчиликни ташкил этади.\n“Ўзстандарт” агентлиги Бош директори А.Каримов жойларда тадбиркорлар ва ишлаб чиқариш корхоналарининг вакиллари билан тизимли учрашувларда бўлиб, уларнинг фаолиятларида стандартлаштириш, метрология ва сертификатлаштириш соҳаларида бир қатор амалий ёрдамлар кўрсатиб келинмоқда.\nНавбатдаги Сайёр учрашуви Самарқанд вилоятининг Каттақўрғон туманида ташкил этилди. Унга туман ва вилоят миқёсида фаолият кўрсатиб келаётган тадбиркорлар ва ишлаб чиқариш корхоналарининг раҳбарлари таклиф этилди.\nУчрашувда “Ўзстандарт” агентлиги Бош директори А.Каримов сўзга чиқиб, агентликнинг бугунги фаолияти, сертификатлаштириш, стандартларни қабул қилиш ва бошқа йўналишларда қилинаётган ишларга тўхталиб ўтди.\nОчиқ ва савол-жавоб шаклида ташкил этилган учрашув жараёнида жисмоний ва юридик шахслар ўзларини қизиқтирган саволларига жавоб олдилар.


Собиқ ҳарбийдан Ўзбекистон фуқаролик паспорти нега олиб қўйилган?\n«Ўзбекистон Республикаси фуқаролиги тўғрисида»ги қонуннинг янги таҳрирда қабул қилинишини кўпчилик интиқлик билан кутганди. Шу қатори, Ўткир Қандаҳоров ҳам буни кутганди, аммо вақт ўтиб унга янги таҳрирдаги қонунда белгиланган тартиб бўйича фуқароликни олиш имконияти барибир қийинчиликларсиз кечмаслиги аён бўлди.\nШу йилнинг 28 февраль куни Сенат томонидан маъқулланган «Ўзбекистон Республикаси фуқаролиги тўғрисида» янги таҳрирдаги қонун фуқаролиги бўлмаган шахслар учун орзиқиб кутилган имкониятни тақдим этди.\nҚонуннинг 6 моддасига («Фуқаролиги бўлмаган шахсга нисбатан Ўзбекистон Республикасининг фуқаролигини тан олиш») кўра, 1995 йил 1 январга қадар Ўзбекистон Республикаси ҳудудига кириб келган ва доимий пропискадан ўтган, чет давлат фуқаролигини қабул қилмаган ҳамда ушбу қонун кучга киргунига қадар фуқаролиги бўлмаган шахсга Ўзбекистон Республикасида яшаш гувоҳномаси асосида яшаб турган шахс истак билдирган тақдирда, Ўзбекистон Республикасининг фуқароси деб тан олинади.\nШунга қарамай, айрим фуқаролиги бўлмаган ва Ўзбекистонда узоқ йиллардан бери истиқомат қилаётган шахслар ўз фуқаролиги тан олиниши масаласида муаммоларга дуч келмоқда. Бу уларнинг 1995 йил 1 январгача Ўзбекистонда доимий рўйхатдан ўтиб, яшаганини исботловчи ҳужжатни тақдим эта олмаслик билан боғлиқ бўлиб, бунга кўпроқ ҳарбий хизматчилар, Қуролли кучлар сафида меҳнат қилган шахслар дуч келишмоқда.\nKun.uz билан суҳбатлашган Ўткир Қандаҳоровга кўра, у 1989 йили таҳсил олиш мақсадида собиқ Ленинобод вилоятидан Ўзбекистонга (Тошкент шаҳрига) келади.\n«Геология-разведка ишлари бўйича мутахассислиги учун 1994 йилгача университет ётоқхонасида яшаб, ўқидим. Олий таълимни тамомлаб, ўз аризам билан Ўзбекистон Қуролли кучлари сафида хизмат қилиш учун ҳарбийлар сафига қабул қилиндим. 1998 йилгача ҳарбий офицернинг шахсий гувоҳномаси билан юрдим, Қорақалпоғистонда хизмат қилдим. Ҳарбий ҳаётни тугатиб, 1998 йилдан кейин геология соҳасида давлат корхоналарида ишлай бошладим. Аввал Навоий вилоятида, кейин Олмалиқ шаҳрида иш бошладим. Шу орада (1998 йил – таҳр.) Ўзбекистон фуқаролик паспорти берилганди. Аммо 2011 йилда биометрик паспортга ўтиш жараёнида фуқаролик паспортим олиб қўйилди», — деди у.\nЎзбекистон Республикасининг эски таҳрирдаги «Ўзбекистон Республикасининг фуқаролиги тўғрисида» қонуни талаби билан 1992 йилга қадар Ўзбекистонда доимий яшаган шахсларга муайян шартлар асосида фуқаролик паспорти берилиши битилганди. Қандаҳоров эса шу вақтда Тошкентда доимий пропискадан ўтмай, талабалар ётоқхонасида вақтинча рўйхатга қўйилгани важи билан унга берилган фуқаролик паспорти олиб қўйилган.\n«Жуда кўп суриштирув ва ўрганишлардан сўнг, менга фуқаролиги бўлмаган шахс мақоми берилди ва шунга мувофиқ ҳужжат тақдим этилди. Орадан йиллар ўтиб, «Ўзбекистон Республикаси фуқаролиги тўғрисида»ги қонуннинг янги таҳрирда қабул қилинишини эшитиб хурсанд бўлдим. Негаки, қонунга биноан 1995 йилга қадар Ўзбекистонда доимий рўйхатдан ўтиб, яшаб келган шахслар фуқаролиги автоматик тан олиниши ёзилганди. Қонун кучга кирди ва ИИБга мурожаат қилдим. Шунда ҳам муаммо пайдо бўлди», — дея қўшимча қилди Ўткир Қандаҳоров.\nУнинг айтишича, эндиликда 1994 йили Қуролли кучлар сафига кириб, Қорақалпоғистон Республикаси Тахиатош туманида жойлашган 8-ҳарбий қисмда яшаганини, хусусан ўша ерда доимий прописка қилинганини исботлаш керак.\n«Афсуски, ўша даврда прописка деган нарсага эътибор кучли бўлмаган. Ҳарбийлар шаҳарчасида истиқомат қилган ҳарбий хизматчиларнинг прописка маълумотлари маҳаллий ИИБга тақдим этилмаган. Бу маълумот Мудофаа вазирлигида борми, йўқми билмайман. Ҳарбий қисмга хат юбордим, ҳозирча жавоб йўқ», — дейди у.\nИчки ишлар вазирлиги Миграция ва фуқароликни расмийлаштириш бош бошқармаси бўлим бошлиғи Руслан Каримов фуқаро Қандаҳоров билан ушбу масала юзасидан фикр алмашди. Унинг айтишича, қонун талаби бўйича 1995-йилгача Ўзбекистонда доимий яшаганини исботловчи ҳужжат зарур. Буни Мудофаа вазирлиги архив ҳужжатларидан қидириш керак. Каримов ва Қандаҳоров учрашувидан сўнг, томонлар Мудофаа вазирлигига сўров юборишга келишди.\n«Ўзбекистон Республикаси фуқаролиги тўғрисида»ги қонун янги таҳрирда қабул қилинган санага мувофиқ, Ўзбекистонда жами 95 857 нафар фуқаролиги бўлмаган шахслар истиқомат қилади, ушбу кўрсаткич Марказий Осиёдаги жами фуқаролиги бўлмаган шахсларнинг 78,5 фоизини ташкил этади.\nИчки ишлар вазири ўринбосари Азиз Икромовга кўра, Ўзбекистонда яшаётган фуқаролиги йўқ шахсларнинг асосий қисмини ўзбеклар ташкил қилади.\nПрезидент Шавкат Мирзиёев парламентга мурожаатида мамлакатда узоқ вақтдан бери яшаб келган, бироқ Ўзбекистон фуқаролигини олмаган юртдошларимиз муаммосини қонунга мувофиқ ҳал этиш юзасидан ташкилий-ҳуқуқий чора-тадбирлар кўриш зарурлигини таъкидлаган эди.\nЎйлаймизки, 1995 йилга қадар Ўзбекистонга кириб келиб, доимий пропискага эга бўлган шахслар, хусусан ҳарбий хизматчи ва бошқа соҳа вакилларини қийнаб келаётган муаммо идоралараро маълумот алмашинуви орқали зудлик билан ҳал этилади. Акс ҳолда, минглаб шахслар кутган янгилик ўз аҳамиятига эга бўлмайди.\nТасвирчи ва монтаж устаси – Отахон Юсупов\n08:15 / 02.02.2022\nЧет эл фуқаролари ва фуқаролиги бўлмаган шахсларга тиббий ёрдам кўрсатиш тартиби эълон қилинди\nФуқароликни расмийлаштириш соҳасида айрим давлат хизматларини кўрсатиш тартиби белгиланди\n08:40 / 07.01.2022\nХорижга чиқиш биометрик паспортини Ягона портал орқали олиш тартиби белгиланди\nПутин Россия фуқаролигини беришни соддалаштиришни таклиф қилди


Жанубий Корея ва АҚШ Шимолий Кореяга “кучли жазо чоралари” билан таҳдид қилди\n13:19 / 17.04.2017\nЖанубий Корея ва АҚШ яна “фитна” ҳаракатлари рўй берса, КХДРни жазолаш ниятида. Бу ҳақда Жанубий Корея президенти вазифасини вақтинча бажарувчи, бош вазир Хван Гё Ан Сеулда Америка вице-президенти Майк Пенс билан бўлиб ўтган музокаралардан сўнг маълум қилди.\n"Корея Республикаси ва АҚШ КХДР яна фитна ҳаракатларини амалга оширса, кучли жазоловчи чораларни қўллайди", - дея Хваннинг сўзларини келтиради Рёнхап ахборот агентлиги.\nУнинг маълумотларига кўра, бош вазир шунингдек Пенс билан THAAD тизимини жойлаштириш ва ишга тушириш бўйича келишувга эришганини ҳам маълум қилди.\n"Корея-Америка альянси – бу Корея ярим ороли ва Шимоли-Шарқий Осиёда тинчлик ҳамда фаровонлик учун асосдир", - дея айтиб ўтди Хван Гё Ан.\nВашингтон ва Сеул 2016 йилда Жанубий Кореяда THAAD тизимини жойлаштиришга келишиб олишганди. Бу Шимолий Корея ракеталари таҳдидига жавобан амалга оширилмоқда. Жанубий Корея мудофаа маҳкамаси маълумотига кўра, ракеталарга қарши тизим ҳаракат радиуси 200 километрдан ошмайди.\nАҚШ ва Корея режалари Россия ҳамда Хитойнинг ташвишига сабаб бўлди, улар ракеталарга қарши мудофаа тизими жойлаштирилишини ракета салоҳиятларини ушлаб туриш ҳаракати билан боғлашмоқда.\nАҚШ Шимолий Корея Жанубий Корея


«Ўзбекистон Журналистлари ижодий уюшмаси йўлланмаси билан» туркумидан: БУЮК САФАРБАРЛИК – Jurnalist\n«Ўзбекистон Журналистлари ижодий уюшмаси йўлланмаси билан» туркумидан: БУЮК САФАРБАРЛИК\nR S2019-03-07T13:21:29+00:007 Mart, 2019|Умумий янгиликлар|\nБугун экологик фожиа ўчоқларидан бири бўлган Мўйноқ ва Орол денгизининг сувсиз ҳудудларида давом этаётган буюк сафарбарлик ҳақида эшитмаганлар бўлмаса керак. Нукус шаҳри яқинида тармоқларга бўлиниб, жилдираб қолган кўҳна Жайхун оша Қўнғирот сари бораётгандаёқ одамларнинг “Оролгами? Яқинда кўз очган булоқни кўргани боряпсизларми?” деган саволларига тез-тез жавоб беришга тўғри келарди. Поезддан тушиб Мўйноққа йўл оларканмиз, қарийб юз чақиримлик масофада юртимизнинг турли вилоятлари ва халқаро ташкилотлар белгиси қўйилган турфа русумдаги машиналарга кўзимиз тушиб, шу кунларда бутун дунёнинг эътибори Оролга қаратилганини ҳис этдик.\nМўйноқда меҳмонхонага жойлашиб, Оролқум қўйнида атроф-муҳитга заҳар сочадиган шўрхок қум тўзонлари йўлини тўсувчи саксовулзорлар яратилаётган ҳудудлар сари йўл олдик. Етмиш-саксон километрлардан сўнг ҳимоя ўрмонзорлари яратиш бўйича ташкил этилган қароргоҳга етиб келдик. Вагоннусха модуль уйлар, чодирлар, ўтовлардан иборат муваққат манзилни бамисоли мўъжаз шаҳарча дейсиз. Шу жойда ташкил этилган “штаб”да кенг миқёсда давом этаётган ишларни мувофиқлаштириб бориш учун зарур шароитлар яратилган.\nЮз чақирим масофа босиб, ҳозиргина Чағалай (Шағала) деб аталган ҳудуддан етиб келган Фуқаро муҳофазаси институтининг кафедра бошлиқлари Бахтиёр Ҳайдаров ва Ўткир Назаров билан суҳбатимиздан амалга оширилаётган ишлар кўлами янада ойдинлашди. Ўткирбекнинг айтишича, Орол кенгликларига экилаётган ҳар бир саксовул беш-олти йилдан сўнг тарвақайлаб ўсиб, ўн минг тоннага қадар қумни тутиб қоларкан. Энди тасаввур этинг: ҳудудда иш бошланганидан то шу кунгача (10 февраль) тракторлар ёрдамида саккиз юз минг гектарга яқин майдонларда жўяк олинибди. Самолёт ёрдамида икки юз минг гектарга яқин, тракторларда эса юз минг гектардан зиёд, жами уч юз минг гектардан ортиқ майдонга саксовул уруғлари сепилган. Жўяк олиш бўйича бир кунлик ўртача миқдор 29 минг, саксовул уруғи экиш эса салкам икки минг гектарни ташкил этаётган экан. Бинобарин, улуғ ишга сафарбарлик шу тарзда давом этса, яна ўн йиллардан сўнг боғу-бўстонлар заволи бўлган қум бўронлари буткул жиловланиб, Орол кенгликларидан беғубор насимлар эса бошлашига ишонгинг келади.\nCуҳбатимиз давомида Орол кенгликларида бир нечта аэродром ташкил этилиб, минг тоннага яқин саксовул уруғи захираси тайёрлангани, учоқлар ёрдамида шимолий йўналишдаги 62- ва 105-километрларда бир куннинг ўзида ўн минг гектардан зиёд майдонга уруғ сепилганидан воқиф бўлдик.\nҲудудни ўрганиш жараёнида саксовулзорлар барпо этиладиган бир қанча янги йўналишлар белгилаб олинибди. Шу муносабат билан Фарғона водийси ва Сирдарё вилоятлари отрядлари бу ердан 83 километр наридаги ҳудудга, Хоразм, Сурхондарё ва Навоий вилоятларидан келган бўлинмалар йигирма километр радиусдаги Ахантай кенгликларига кўчирилибди. Жиззах ва Тошкент вилоятлари отрядлари Сурғил, Бухоро вилояти ҳашарчилари ғарбий, қорақалпоғистонликлар эса 108-, 120- ва 131-километрлардаги шимолий кенгликларга жалб қилинибди.\n– Янги йилни шу ерда кутиб олдик, – дейди Алпомиш қоматли Бахтиёрбек қароргоҳ ўртасида қад кўтариб турган катта арчани кўрсатиб. – Ҳеч ким байрамни уйимда ўтказаман деб кетмади.\nАхир, бу ерда – денгиз сатҳидан олтмиш саккиз метр пастда жойлашган экстремаль шароитлардаги кенгликларда дунё тарихининг ўзига хос янги саҳифалари яратилмоқда. Янги йилда Орол кўксида арча безатилиб, машҳур хонандаларнинг ташриф буюриши, ҳаяжонли учрашувлар буюк ишга сафарбар этилган минглаб Ватан фарзандлари қалбида унутилмас таассурот қолдирганини уларнинг юз-кўзида балққан ифтихор туйғуларидан сезиб турардик.\nНавоий вилоятининг ўрмончи ва ҳашарга жалб этилган жамоалари ишлаётган жойга йўл оламиз. Бу ерларнинг ўзига хос жуғрофиясини яхши ўрганган Бахтиёр Ҳайдаровдан бизга ҳамроҳ бўлишни илтимос қилдик. Энди саксовул экилган майдонлар ортда қолиб, йўлнинг бир зумда кўчма қумлар кўмиб юбориши мумкин бўлган оғир қисмлари бошланади. Кўп ўтмай қамиш боғламларидан қумтўсиқ яратаётган ўрмончилар ёнида тўхтаймиз. Мўйноқ ўрмонларни қўриқлаш ва сақлаш бошқармаси муҳандиси Собит Нажматдиновдан юзга яқин ўрмончилар Арслонқуйруқ ва Сурғилдаги ишларга жалб этилганини билиб оламиз. Улар давлат ва халқаро фонд маблағлари ҳисобидан ҳар йили беш минг гектар майдонда саксовул ўрмонзорлари барпо этишаётган экан. Юсуф Тўлаганов, Жўлмирза Давлетов, Орзумурод Хўжамуродов каби ўрмончилар ўз ишининг моҳир устасига айланишган…\nҲали манзилимиз узоқ. Гоҳо йўлимиздан товушқон югургилаб ўтиб қолади, гоҳо чиғаноқлар гиламдай тўшалган тақирликларга дуч келамиз. Жўяклар олинган бўлажак ўрмонзор манзараси эса амалга оширилган ишлар кўламини яққол намоён этади. Бу ерларнинг шарт-шароити ҳақида сўзлаётган Бахтиёрбекнинг гурунглари ҳаммани ҳушёр торттиради:\n– Денгиз ости ҳудудлари ҳозир кўраётганингиздай текис эмас, – дейди у. – Қум билан туз аралаш очиқ майдонлар, ҳатто “жип”лару йўл танламас “вездеход”лар ҳам ўтолмайдиган тузли ботқоқликлар кўп. Барча вилоятлардан ҳар жиҳатдан соз ва қудратли тракторлар сафарбар этилгани ишимизга қанот бўлмоқда. Акс ҳолда 25 даражадан ошадиган аччиқ совуқларда тўхтовсиз ишлаб бўлмасди.\nҚаршимиздан келаётган техникалар карвонини кўриб тўхтадик. Машҳур «John Deer» компанияси “тулпорлари” пешонасидаги “Навоий вилояти” деган ёзувни ўқигач, тракторлар янги майдонларга жалб этилганини англадик. Қизилтепалик тракторчи Охунжон Музаффаровга йўл устида бўлса ҳам саволлар бера бошлаймиз. «Бу ерга иккинчи навбатда келганларданман, – дейди у. – Икки ҳафтадан буён саксовул уруғлари экаяпмиз. Кабина иссиқ, барча шароитлари бор, ҳамма нарса етарли…”. Шу жойда ФВВ Сурхондарё вилоят бошқармаси вакили Хуршид Собиров ҳам суҳбатимизга қўшилади. Бошқарманинг элликка яқин хизматчиси икки ойдан буён 25 та техника билан саксовул уруғи экиш ва жўяк олишда қатнашаётган экан. “Жами 65 минг гектарда жўяк очдик”, дейди у. Вилоят ўрмон хўжалиги мутахасислари эса ўттиздан ортиқ техника билан бошқа ҳудудларга сафарбар этилибди.\nТракторлар карвони ўтиб кетгач, Фавқулодда вазиятлар вазирлиги матбуот хизмати ходимлари Азамат Суюнов ва Авазбек Абдураҳмонов билан йўлимизда давом этар эканмиз, Бахтиёржон узоқда кўринган “жип” машинасига ишора қилиб, ана, сиз излаган Новицкий келяпти, деди. Машинадан оппоқ юзли барваста киши тушиб келиб, Бахтиёржон билан эски қадрдонлардек қучоқлашиб кўриша кетди. Улар Оролқум кенгликларида елкама-елка ишлаб, оға-инилардек бўлиб кетишгани-ку, рост, бироқ яна бир сабаб ҳам бор экан – бу бизга кейинроқ маълум бўлди. Ҳаво ҳаддан зиёд совуқ эди. Шу сабабли ёши улуғ академик билан машинага кириб суҳбатлашдик. Ўрмон хўжалиги илмий тадқиқот институти ҳимоя ўрмонлари яратиш ва ўрмон мелиорацияси лаборатория мудири Зиновей Новицкий кўп йиллардан буён Оролқумда фаолият олиб бораётганини эшитган эдик. Шу боис гурунгимиз умрини ўрмон яратишга бағишлаган фидойи олимнинг тажрибалари ҳақида борди.\n– Ўтган йил 24 август куни Президентимиз Туркманбоши шаҳрида бўлиб ўтган Оролни қутқариш халқаро жамғармаси таъсисчи давлатлар раҳбарлари кенгаши мажлисидаги нутқида чўл шароитига чидамли ва озиқбоп ўсимликлар кўчатларини етиштириш бўйича Минтақавий марказ ташкил қилишни таклиф этиб, олимлар маълумотига кўра, 10 – 12 йил давомида денгизнинг қуриган қисмини дарахтзор ва бутазорларга айлантириш мумкинлигига эътибор қаратган эди, – дейди Зиновей Богданович. – Шу йўл билан нафақат шўрхок қумлар кўчишининг олдини олиш, айни пайтда, озиқли экинлар етиштириладиган ҳудудлар ва маҳсулдор яйловлар ташкил этиш, чорвачиликни ривожлантириш, одамлар учун янги иш ўринлари яратиш мақсади ҳам кўзда тутилган эди. Давлатимиз раҳбари 2018 йил 15 ноябрда Мўйноққа ташриф буюрганда эса, менга бу борада тадқиқот олиб бораётган олим сифатида маъруза қилиш, илмий кузатишлар натижасини тақдим этишга имкон берилди. Тўғриси, жуда ҳаяжонландим. Давлатимиз раҳбари сўзимни эътибор билан тинглаётгани мени анча дадиллантирди. Илмий кузатишларимиз асосидаги хулосаларни батафсил баён қилдим. Қум кўчишининг олдини олувчи саксовулзор ўрмонлар яратиш билан бирга чоғон, боялиш, терескен каби экинлар экилган бир гектар яйловдан орадан беш йил ўтиб йилига беш юз озиқ бирлигига тенг ем-хашак олиш мумкинлигини ҳам айтдим. Бу ҳақда аниқ далиллар келтирдим. Давлатимиз раҳбари менга юзланиб, бу борада давлат дастури ишлаб чиқилса, илмий раҳбарликни зиммангизга оласизми, деб сўради. Бу мен учун катта шараф эди, бир оз ўйланиб, “Албатта” деб жавоб бердим. Ҳақиқатда ҳам икки-уч ҳафта ўтар-ўтмас ҳукумат дастури ишлаб чиқилиб, мен унга илмий раҳбар этиб тайинландим.\nЗиновей Богданович бу ерда 1981 йилдан буён иш олиб бораётир. У тадқиқотларга киришган илк йилларда бундай тажриба йўқ эди. Негаки, жаҳон кўламида ҳам денгиз қуриб, унинг очилиб қолган тубида ниманидир ўстириш мумкинлиги ҳали ҳеч кимнинг хаёлига келмаганди. Ўтган йиллар мобайнида олим шу йўналишдаги йигирмага яқин илмий лойиҳага раҳбарлик қилди. Шулардан иккитаси халқаро лойиҳа. Оролнинг қуриган тубида ҳимоя ўрмонзорлари яратишнинг илмий асослари мавзусида докторлик диссертацияси ёқлаган З.Новицкийнинг обрў-эътибори ошиб, Россия Табиий фанлар академияси, БМТ ҳузуридаги Информатизация ва янги технологиялар халқаро академияси аъзолигига сайланди.\nМаълумки, ҳар йили Оролнинг қуриган тубидан ҳавога 150 миллион тоннагача қум ва туз зарралари кўтарилади. Экологик инқироз оқибатларини бартараф этишда, денгизнинг сув қочган ҳудудларини муолажа қилиш биринчи даражали вазифага айланди. Президентимиз даъвати билан бошланган буюк сафарбарлик ҳар қанча эътирофга муносибдир. “Орол денгизи тубидаги суви қуриган ҳудудларда “яшил қопламалар” – ҳимоя ўрмонзорлари барпо этишни жадаллаштириш чора-тадбирлари тўғрисида”ги Вазирлар Маҳкамаси қарори асосида шу мақсадлар учун юз миллиард сўм маблағ ажратилгани ҳам бежиз эмас. Йиллар ўтади, Оролнинг яшил қалқони вужудга келади. Экстремаль туризм, автораллилар ташкил этилади. Ҳозир икки жойда чучук сув манбаи топилган. Бундай артезиан қудуқлар элликтага етказилади. Уларнинг атрофида суғорма яйловлар, ям-яшил кичик воҳалар вужудга келади. Туячиликни ривожлантириш орқали шифобахш сут билан даволовчи масканлар очилади.\n– Хизмат юзасидан чет элларда кўп бўламан, – деб сўзида давом этади суҳбатдошимиз. – Ҳамма Орол ҳақида сўрайди. Бу жойларни келиб кўришга иштиёқманд одамлар кўп. Сайёҳларга хизмат кўрсатиш мамлакат хазинасини бойитади. Ҳозир сиз кўриб келаётган қароргоҳ ўрнида шаҳар бунёд бўлади, десам ишонаверинг. Ахир, ким ўйлабди Зарафшон ва Учқудуқ каби замонавий шаҳарлар саҳронинг қоқ ўртасида қад кўтаради деб. Уларда одамлар бугун мегаполислардаги каби яйраб яшаяти-ку. Демак, Орол кенгликлари ҳам ўша шаҳарлар каби обод бўлишига шубҳа қилмаймиз… Мен яқинда катта бир йиғилишда олим сифатида ўзимни ғоят тўлқинлантирган, ҳатто бадиий асарларга эпизод бўлгулик бир воқеани айтиб бердим. Янги йил арафаси эди. Оролнинг яқинда суви қочган ҳудудларидан ҳориб-толиб, эзилган бир ҳолда қайтиб келгандим. Ҳаво жуда совуқ, ҳаммаёғим ҳўл, ботинкам, пайпоқларим жиққа сувга ботган, аранг гавдамни тутиб турардим. Шунда биласизми қандай воқеа юз берди? Штабга келиб, пойафзалимни ечганда аҳволимни кўрган офицерлар, улар етти-саккиз киши эди, бирданига барчаси жомадонларини очишди. Мен ҳарбий эмас – олим одамман, лекин уларнинг ҳимматидан шошиб қолдим. Ҳаммаси: “Менинг пойафзалимни олинг”, “Меникини кийиб кўринг”, дея илтифот қилишарди. Бироқ улар кичиклик қилди. Шунда мана шу Бахтиёржон: “Тўхтанг. Бир оз кутиб туринг”, дея қўшни хонадан ўзининг жомадонини олиб чиқди ва ундан – ўзиники эмас, дўстларидан бири зарур бўлганда фойдаланасан, деб бериб юборган яп-янги этикни олди. “Мана шу сизга тўғри келади, дарров кийиб олинг”, деди. Этикни кийиб жоним ҳузур қилди. Бахтиёр менга энг оғир дамда ёрдам қўлини чўзди. Бу мардликни бутун умр унутмайман.\nДарҳақиқат, ҳимоя ўрмонлари яратиб қум тўзонларини жиловлашга бел боғлаган барча юртдошларимизни эл дардига кўкси қалқон фидойи паҳлавонларга менгзагинг келади. Бу йил қишнинг нисбатан юмшоқ келиши ҳам амалга оширилаётган ишларга катта унум ва барака бағишлабди. Олинаётган жўякларга баҳор ва кузда кўчат қадалади. Иш Оролнинг сўнгги қарич қуриган туби қолгунча давом этади. Жаҳон тажрибасида кўрилмаган улуғ ишларга ўз олимларимиз ва ҳукуматимиз томонидан асос солинаётгани фахр-ифтихорга муносиб. Ҳа, биз бугун яқин ўтмишнинг маъшум хатолари боис келиб чиққан экологик фожиа оқибатларини бартараф этишга бел боғладик. Давлатимиз раҳбари ташаббусини қўллаб-қувватлаган халқаро ташкилотлар эзгу ишларимизга хайрихоҳ бўлишмоқда. Харитага назар солсак, буюк тарихий ишлар амалга ошаётган мазкур ҳудуд Орол денгизининг қоқ ўртаси бўлиб чиқади. Шу жойдан Устюрт ортидаги Ҳазар денгизи беш-олти юз чақиримдан ошмайди. Улуғвор сукунат оғушидаги Осиё кенгликлари шимол ўрмонларию бепоён уммонларга туташиб кетган. Беихтиёр атоқли шоиримизнинг “Она сайёра” шеъри хаёлга келади:\n… Шарқда чўпон ёққан гулханнинг нури\nШимол сайёҳига кўриниб турар.\n… Эллар тўзғиб ётар гул япроғидек\nБир ён шоҳу гадо, бир ён дўст ғаним.\nБир ёнда хаёлий Эрам боғидек\nБуюк ва бетимсол менинг ватаним.\nУ менинг кўзимга ҳилолдай маҳваш,\nОфтоб келар фақат унинг қошига.\nО, она сайёра, бағрингни поклаш\nМенинг ватанимнинг тушган бошига.\n… Толеинг то абад бўлмасин қора,\nМанглайинг оқ бўлсин, ярқироқ бўлсин.\n20 May, 2019 | Шарҳ йўқ\nОилавий муаммоларни ёритишда ошкоралик зарурми?… унинг ўзига хос қонун-қоидаси бор


Нурчилар қалбида Ватан туйғуси - Уч илдиз\nЮртимиз мустақиллиги ҳар бир юртдошимиз қалбига олам-олам ғурур бахш этади.\nТошкент Иссиқлик электростанцияси унитар корхонасида энг улуғ, энг азиз байрамимиз – Ўзбекистон Республикаси давлат мустақиллигининг йигирма саккиз йиллиги ғоят кўтаринки руҳ ила кутиб олинди. Нурчилар даврасида ўтказилган “Жонажон Ўзбекистоним, мангу бўл омон!” мавзуидаги ижодий кечада Мирзо Улуғбек номидаги Ўзбекистон Миллий университети доценти, Ўзбекистон Ёзувчилар уюшмаси ҳамда республика Маънавият ва маърифат маркази “Маърифат” тарғиботчилар жамияти аъзоси, “Олтин қалам” мукофоти совриндори Тўлқин Эшбек Президент Шавкат Мирзиёевнинг Ўзбекистон Республикаси Мустақиллигининг йигирма саккиз йиллигига бағишланган тантанали маросимдаги нутқи халқимиз қалбига ғурур бахш этгани ҳақида сўз юритди.\nNext story Истиқлол шукуҳи бахш этар ғурур!\nPrevious story Барчага ўрнак устоз


«Оқ кема»да мароқли таътил — Ishonch Gazetasi\n«Оқ кема»да мароқли таътил\nOn Jan 7, 2021 3,703\nМактаб ўқувчилари учун қишки таътил пайтида оромгоҳда соғломлаштириш Қорақалпоғистонда илк бор йўлга қўйилмоқда.\n2021 йил 2-9-январь кунлари оралиғида Қорақалпоғистон касаба уюшма ташкилотлари бирлашмаси кенгаши Мўйноқдаги «Оқ кема» болалар оромгоҳи ва соғломлаштириш марказида 7-14 ёшдаги 103 нафар бола учун қишки таътил ташкил қилди.\nОромгоҳ бир навбатда 250 нафар болани қабул қилишга мўлжалланган. Ўтган йил ёзги мавсумда 515 нафар бола дам олди. Марказда болалар ётоқхоналари барча жиҳозлар билан таъминланган. Жисмоний тарбия машғулотлари учун футбол, баскетбол, волейбол майдончалари ва болалар сузиш бассейни бор. Стол тенниси, шахмат-шашка ўйинлари учун жойлар ажратилган. Маданий тадбирларни уюштириш учун амфитеатр, кутубхоналар мавжуд. Тиббиёт хоналари, ошхоналари замонавий ускуналар билан таъминланган.\n– Ҳар бир куннинг мазмунли ўтиши учун барча шароитлар яратилган, – дейди оромгоҳ директори Зерхан Сайтбекова. – Болалар хоналарига фақат ухлаш учун киряпти. Ҳар хил мусиқий тадбирлар, спорт мусобақалари, танловлар болажонларга жуда манзур бўляпти.\nЎзбекистон касаба уюшмалари Федерацияси томонидан бунёд этилган мазкур масканда соғломлаштириш тадбирларининг бир навбати ёзги мавсум учун 12 кунга мўлжалланган, қишки мавсум учун эса 1 ҳафта этиб белгиланган.


Kutubxona - Asror Allayorov. Chinnigul (hikoya) / Kiril\nSiz shu sahifadasiz: Asror Allayorov. Chinnigul (hikoya) / Kiril\nМуаллиф Асрор Аллаёров\nАсар номи Чиннигул (ҳикоя)\n- Асрор Аллаёров\nЎнг қўлида бир даста чиннигул кўтариб олган кекса аёл ўзи яшайдиган кўча томон буриларкан, беихтиёр гул дўконидан чиққанидан буён жилмайиб келаётганини сезиб қолди. Буни биров кўриб қолмадимикин дея аввал тўғрига, кейин икки ёнига қаради. Кўчада ҳеч ким кўринмади.\n– Ҳар куни бир даста чиннигул сотиб оласиз, уларни кимга олиб борасиз? – дея сўраган эди бир муддат аввал дўкон сотувчиси Феруза холадан.\n– Уйга, Бобир амакингизга, албатта. Бошқа кимга ҳам бўларди.\n– Илгари саватларни у кишининг ўзи топшириб кетарди. Уч ойдан бери негадир кўринмаяпти?\n– Бобир амакингиз менга уйда кўмаклашаяпти, холос.\nАёл тўғри ётоқхонага кириб келди ва қўлидаги гулларни қўшни хонанинг михлаб ташланган эшиклари олдидаги гултувакка солиб қўйди. Энди бемалол сават тўқийверса ҳам бўлади. Унинг ихтиёрида бутун бошли кун ва тун бор.\nФеруза хола кўзларини хона бўйлаб хушбуй ис таратаётган чиннигуллар солинган гултувак остига тикди.\n– Ҳозирча тўрт дона етади, – ўзига-ўзи деди у қўлини олдинга чўзиб қамишларни оларкан. – Бугун дўкондагилар «Гулларни кимга олиб кетаяпсиз? Нега ҳар куни бир даста гул сотиб оласиз?» деб сўраб қолишди. Мен булар Бобир амакингиз учун, у киши кўчага чиқолмайди. Уйда менга ёрдам бераяпти, дедим. Тўғри айтибманми?\n– Нега ёлғон дейсиз? Мана ёрдам бераяпсиз-ку?\n– Бўлмаган гап. Мен ҳеч қачон бир кун келиб сизни йўқотиш ҳақида ўйлаб кўрмаганман. Кўнглимда шундай шубҳа пайдо бўлган кезларда ўша вақтнинг ўзидаёқ нотўғри ўйлаётганимга ўзимни ишонтирганман. Сиз эса хандон отиб кулардингиз. Агар бир кун келиб бу дунёни тарк этиш лозим бўлса, фақат сиздан аввал шундай ҳодисага дуч келишни Xудодан сўраганман. Сиздан яшириб келган ягона сирим ана шу эди. Инсонлар нега ўлади? Мен буни англагандайман. Одам омонатини топшираётган лаҳзада Аллоҳга бўлган муҳаббати йўлида қурбон бўлади. Аслида ўлим ҳам ҳаётимизнинг бир қисми. Лекин сизни ҳеч ким мендан тортиб ололмайди.\nУч кундан кейин эрталаб соат 7:30да Улуғбек кўчасида яшаётганлар бу уйга қўлида бир даста чиннигул кўтариб олган нариги маҳалладаги дўкон сотувчисининг кириб бораётганини кўришди. Дўкон сотувчиси гулларни тувакда сўлиб қолганларининг ўрнига солиб қўйди. У эшикнинг ўнг томонидаги каравот олдида дераза томонга қараганча тирсагига суяниб хаёл сураётган Феруза холани кўрди. Сўнгра ҳол-аҳвол сўради. Аммо жавоб бўлмади. У деразани очиб юборди. Xонага тоза ҳаво кирди. Феруза холанинг гавдаси шамолда тебраниб кетди.\nКечга яқин Феруза холани дафн этишди. Аммо Бобир амаки уйда йўқ эди. Қўшнилар уни анчадан буён касал ётувди дейишди. Дўкон эгаси Феруза хола унга атаб ҳар куни гул олиб кетганини айтди. Кимдир узоқ вақтдан буён Бобир амакини учратмаганини гапирди. Эртаси куни қўшнилар михланган уйнинг эшигини бузиб киришди. Бобир амакининг жасади бундан уч ой илгари айнан шу хонага кўмилган эди.\n"http://www.kutubxona.com/wiki/index.php?title=Asror_Allayorov._Chinnigul_(hikoya)_/_Kiril&oldid=10845" dan olindi


Чақалоғу, онахон, барчаси шифо топди\n28 Апр 2020 693\nБухоро ва Тошкентда 11 ойлик чақалоқдан 72 ёшли беморгача, жами 58 киши соғайиб, реабилитацияга кузатилди.\nБугун Бухородан 9 нафар бемор, пойтахтимиздаги Вирусология илмий-текшириш институти клиникасидан 21 нафар, Эпидемиология, микробиология ва юқумли касалликлар илмий-текшириш институти клиникасидан 4 нафар, Тошкент тиббиёт академияси кўп тармоқли клиникасидан 24 нафар, жами 58 бемор буткул соғайди.\nБухорода шифо топганларнинг барчаси 25 мартда Россиядан чартер рейс билан олиб келинган ва карантинга олинган. Коронавирус инфекцияси тасдиқлангач, шифохонага жойлаштирилган. Улардан 8 нафари эркак, 1 нафари аёл киши бўлиб, Тошкент, Бухоро вилоятлари ва Тошкент шаҳридан 2 нафардан, Қорақалпоғистон Республикаси, Қашқадарё ва Самарқанд вилоятларидан 1 нафардан. Улар орасида энг ёши каттаси 55 ёшда бўлса, энг ёши кичиги 19 ёш.\nБухоро вилояти бўйича шу пайтга қадар 289 нафар бемор соғайган бўлиб, юртимизда беморларнинг соғайиб чиқиши бўйича энг юқори кўрсаткич ҳозирча Бухоро вилоятидан қайд этилмоқда.\nПойтахтимиздаги Вирусология илмий-текшириш институти клиникасидан 21 нафар, Эпидемиология, микробиология ва юқумли касалликлар илмий-текшириш институти клиникасидан 4 нафар, жами 25 бемор буткул соғайиб, Республика ихтисослаштирилган терапия ва тиббий реабилитация илмий-амалий тиббиёт марказига кузатилди.\nЭътиборли жиҳати, 30 мартда коронавирусга чалинган 72 ёшли бемор жуда оғир аҳволда мазкур клиникага олиб келинган. Узоқ вақт сунъий нафас олиш аппаратида бўлган бемор фидоий шифокорларимизнинг самарали даволаш муолажаларидан кейин инфекциядан тўлиқ тузалган бўлса-да, бошқа ҳамроҳ касаллиги борлиги сабабли ихтисослашган шифохонага реабилитация учун ўтказилди.\nШунингдек, Тошкент тиббиёт академияси кўп тармоқли клиникасидан ҳам 24 нафар бемор буткул соғайди.\nУшбу клиникада шу пайтга қадар 87 нафар бемор соғайиб чиқди.\nҲозирга қадар мамлакатимиз бўйлаб коронавирус инфекциясидан буткул соғайганлар 958 нафарга етди, деб хабар беради Соғлиқни сақлаш вазирлиги матбуот хизмати.


ЎзА - Шавкат Мирзиёев: Сиҳатгоҳ ҳудудида енгил конструкциялардан меҳмон уйлари ташкил этиш зарур\nШавкат Мирзиёев: Сиҳатгоҳ ҳудудида енгил конструкциялардан меҳмон уйлари ташкил этиш зарур\nПрезидентимиз Хонобод шаҳридаги “Хонобод” сиҳатгоҳида амалга оширилган ишлар билан танишди.\nДенгиз сатҳидан 850 метр баландликда жойлашган сиҳатгоҳ курорт зона саналади. Мазкур даргоҳ ўзининг кислород билан тўйинган, ионлаштирилган ҳавоси билан юқори ва қуйи нафас йўллари, асаб тизими, юрак қон-томир касалликларини даволашга ихтисослашган.\nСиҳатгоҳда беморлар асосан юқори ҳароратли сув (ер юзасида чиқишда ҳарорати +18°С дан + 44°С гача) билан даволанади. Бунда иқлимий, парафин, электр-ёруғлик, фитотерапия, функционал терапия, парҳез билан даволаш ва санатория-курорт услублари кенг қўлланилади.\nБундан ташқари, минерал ванналар, физиотерапия, электрофорез, гальванизация, игна билан даволаш, стоматология, косметология, галотерапия (тузли шахта), сузиш ҳавзаси, фитнес-зал, фитобар ҳам мавжуд.\nСиҳатгоҳдаги замонавий клиник ва био-кимёвий лаборатория, УТТ ва ЭКГ ташҳислаш ускуналари беморларга аниқ ташҳис қўйишда муҳим аҳамият касб этади.\nДавлатимиз раҳбари 2017 йил 2 июнь куни вилоятга ташрифи давомида "Хонобод" сиҳатгоҳини бориб кўрган эди. Қурилиши тугалланмаган, ташландиқ ҳолда ётган сиҳатгоҳ биноси қурилиши, ҳудудини ободонлаштириш, қурилиш ишларини охирига етказиб, дам олиш масканини замонавий андозалар асосида барпо этиш бўйича зарар кўрсатма ва топшириқлар берган эди.\nБугун бу ташаббус амалий ифодасини топмоқда. Улкан қурилиш, ободонлаштириш майдонига айланган Хонобод шаҳари кун сайин чирой очмоқда. Жумладан, 2018 йил июль ойида республика аҳамиятига эга бўлган “Хонобод” сиҳатгоҳи ишга туширилди. 180 ўринга мўлжалланган сиҳатгоҳни барпо этиш учун 90 миллиард сўмдан ортиқ маблағ сарфланди. Даволаш бинолари, стандарт, яримлюкс ва люкс хоналар, 6 та апартаментда барча шароитлар яратилди.\nДавлатимиз раҳбари санаторийда яратилган шароитларни кўздан кечирди. Энди ушбу тоғли ҳудудда енгил конструкциялардан меҳмон уйлари ташкил этиш зарурлигини таъкидлади. Шавкат Мирзиёев бу хизматлар нархини камайтириб, қамровни кенгайтириш, яна кўплаб одамларни иш билан таъминлашга хизмат қилишини қайд этди. Сиҳатгоҳ ҳудудидаги ер майдонларини тадбиркорларга бериш орқали 3 минг киши дам оладиган масканлар ташкил этиш бўйича топшириқлар берди.\nШу ерда Андижон вилоятида туризмни ривожлантиришга доир лойиҳалар тақдимоти ўтказилди.\nТақдимотда Хонобод шаҳрида 2017-2019 йилларда амалга оширилган ишлар, Кампирравот маҳалла фуқаролар йиғини ҳудудида “Inimpeks Alliance” масъулияти чекланган жамияти томонидан дам олиш масканлари ташкил этиш, “Lu Yang Agroculture” хорижий корхонаси томонидан мевали боғлар ва полиз экинлари, цитрус мевалар ва бодом боғларини ташкил этиш лойиҳалари ҳақида маълумот берилди.\nМарҳамат туманидаги “Мингтепа” археология мероси объектида туризмни ривожлантириш лойиҳасини амалга оширилиши тарихимизни, ўзлигимизни англашга хизмат қилади. Бу ерга мактаб ўқувчиларини саёҳатга олиб келиш даркор. Зеро, маданий меросимизни бугунги авлод яхши билиши, у билан фахрланиши керак, – деди давлатимиз раҳбари..\nХонобод фаоллари билан ўтказилган мулоқотда Хонобод шаҳрини ҳар томонлама ривожлантириш, аҳоли бандлиги ва фаровонлигини ошириш масалаларига эътибор қаратилди. Яқин қўшничилик муносабатларини тиклаш, экологик мусаффоликни таъминлаш, туризмни ривожлантириш, инвестицияларни жалб этиш, инновацион ёндашув, табдиркорликни қўлаб-қувватлаш, иш ўринларини яратиш борасидаги ишларни янада такомиллаштириш зарурлиги қайт этилди.\nАлоуддин Ғаффоров, А.Абдуллаев (сурат), ЎзА